ועדת החקירה הפרלמנטרית בנושא האלימות בספורט, כנסת 15, פרוטוקול מספר 18, 2002-03-12 00:00

אבשלום וילן: שלום לכולם, אני פותח את ישיבת ועדת החקירה הפרלמנטרית בנושא האלימות בספורט.

אבשלום וילן: על סדר יומנו 3 סעיפים.

אבשלום וילן: הסעיף הראשון הוא דיון המשך בנושא האלימות כנגד שופטי כדורגל.

אבשלום וילן: נמצאים איתנו גם נציגי תיכון מטרווסט רעננה.

אבשלום וילן: בישיבה האחרונה דנו באריכות במקרה.

אבשלום וילן: הזמנו אותם היום לבדיקת המשוב.

אבשלום וילן: נמצאים איתנו גם שחקן הכדורגל, מר ישראל כהן , ועורך-דינו, בנושא שעלה על הפרק.

אבשלום וילן: אני אדון בזה בהיבט הכללי בלבד.

אבשלום וילן: הנושא השני הוא ההימורים הבלתי חוקיים בספורט וכן תכנית הספורטוטו שמיועדת לטפל בנושא.

אבשלום וילן: כזכור לכם, הוועדה לא עסקה בנושא הזה בדוח הביניים אך אנחנו מתכוונים לעסוק בכך בהמשך דיוני הוועדה.

אבשלום וילן: נמצא איתנו מר יצחק שני, מנכ"ל הספורטוטו, שיציג את הנושא.

אבשלום וילן: הנושא השלישי הוא הפרויקט להורדת האלימות בספורט של הטלוויזיה החינוכית.

אבשלום וילן: הם יגיעו לקראת שעה 2:30.

אבשלום וילן: ברשותכם, אני רוצה לקדם בברכה את מר אריק הניג, שכבר לפני כחודשיים צורף כיועץ מקצועי לוועדה, ואת חברי הכנסת איתן כבל, שהחליף את חבר הכנסת אופיר פינס-פז - ברוך בואך - וזבולון אורלב, יושב-ראש ועדת החינוך והתרבות, שגם מארח אותנו באופן קבוע בחדר ועדת החינוך והתרבות.

אבשלום וילן: לצערי חבר הכנסת נודלמן כרגע נמצא במסיבת עיתונאים והוא יגיע יותר מאוחר.

אבשלום וילן: אני מקווה שגם שאר חברי הוועדה יצטרפו.

אבשלום וילן: נציג רעננה, בישיבה הקודמת דנו באריכות בפרשה וסיפרתם על הצעדים שננקטו כנגד שני התלמידים שהיכו את השופט.

אבשלום וילן: הזמנו אותם לפה אבל הבנתי שאמא שלהם לא רצתה שהם יופיעו בוועדה.

אבשלום וילן: מה קורה כרגע?

עמית טל: החלטנו לא להסתפק בעונשים שהם קיבלו מבית-הספר ומוועדת המשמעת של משרד החינוך.

עמית טל: מצאנו לנכון, כדי לעזור לילדים האלה להבין את המשמעות של האלימות, להקים סדנה.

עמית טל: עד כה התקיימו 5 מפגשים.

עמית טל: לסדנה הזאת שותפים לא רק שני הילדים המכים אלא כל חברי הנבחרת שנכחו במשחק ביום האירוע.

עמית טל: כמו כן אני משתתף בכל הפגישות האלה וכן רכז החינוך הגופני.

עמית טל: היום התקיימה הפגישה החמישית בנוכחות שני שוטרים מכפר-סבא.

עמית טל: הם נפגשו עם הילדים ודיברו איתם על ההיבטים הפליליים של מעשי אלימות בגיל שלהם.

עמית טל: לפני מספר ימים הם נפגשו עם גבר מכה.

עמית טל: ברעננה ישנו "מרכז נועם" לגברים מכים ונערכה איתו שיחה במשך שעתיים.

עמית טל: לפני כן היו עוד שתי פגישות שהעבירו יועצות בית-הספר בנושא של ניהול רגשות, קצת לפתוח את הילדים שהיו נוכחים שם, כיוון שחלק גדול מהילדים היו ממש בשוק בזמן האירוע.

עמית טל: זה פעם ראשונה שהם נתקלים באירוע כל-כך קשה.

אבשלום וילן: אבל בכל אופן, איך הם הסבירו את מה שאירע?

אבשלום וילן: כיצד קרה ששני נערים בכיתה יא', שחקני נוער בהפועל רעננה, הכו שופט במשחק אליפות בתי-הספר?

עמית טל: היחידים שניסו להסביר זה היו הילדים הפוגעים עצמם.

עמית טל: אף אחד מהחברים שלהם לא ניסה להסביר ולהצדיק.

עמית טל: הילדים ניסו למצוא סיבות מסיבות שונות ואמרו שהיתה הקנטה מצד השופט והשפלה שלהם.

עמית טל: הם ציטטו את כל הדברים שהוא אמר להם בסוף המשחק.

עמית טל: התפתח שם דין ודברים בעקבות כרטיס אדום שהונף לעבר אחד השחקנים.

עמית טל: זה לא מצא חן בעיניו והוא אמר משהו לשופט.

עמית טל: השופט, לדברי השחקן, אמר לו: אני אחסל לך את הקריירה בבית-הספר.

עמית טל: הילד אומר שבאותו רגע פשוט נטרפה עליו דעתו וזה מה שגרם לו להגיב באלימות פיסית.

עמית טל: זה ההסבר של הילדים.

עמית טל: אף אחד אחר מהקבוצה לא ניסה להצדיק או לתמוך בדבריהם.

אבשלום וילן: מה תפקידך בבית-הספר?

עמית טל: אני רכז הנבחרות.

אבשלום וילן: האם השוער ממשיך לשחק בנבחרת?

עמית טל: מה פתאום.

עמית טל: השוער הושעה, לא רק מנבחרת הכדורגל.

עמית טל: הוא הושעה עד סוף לימודיו מכל פעילות ספורט.

עמית טל: הוא גם חבר בנבחרת אתלטיקה, הוא ספורטאי מצטיין מבחינת היכולות שלו.

עמית טל: עד סוף כיתה יב' הוא לא ישתתף בפעילויות.

עמית טל: זה רק חלק מהעונש.

עמית טל: מעבר לזה, הוא מחר היה אמור לנסוע לפולין, לייצג את בית-הספר במשלחת והוא הוצא מהמשלחת, וכן הושעה מכל פעולה חברתית-תרבותית בבית-הספר עד סוף השנה.

אבשלום וילן: אני מבקש שכאשר אתם תגמרו את כל העבודה החינוכית, תעבירו את המסקנות שלכם לוועדה בצורה מסודרת.

אבשלום וילן: האמא הציעה לי לבוא במקומם לוועדה.

אבשלום וילן: עם כל הכבוד, במקרה דנן אנחנו עוסקים עם בית-ספר, עם מסגרת חינוכית, ולא עם ההורים.

אבשלום וילן: אני מקווה שלקראת סוף השנה, כשקצת יירגעו הרוחות, גם תגישו את המסקנות וגם יופיעו פה שני הנערים התאומים, יסבירו  ויציגו את עמדתם.

אבשלום וילן: אנחנו לא מוסד ענישה.

אבשלום וילן: אנחנו מחפשים את הפתרונות החיוביים והיצירתיים.

אבשלום וילן: נמצאים איתנו מר ישראל כהן, שחקן הפועל חיפה ועורך-דינו, עו"ד בן-מנחם בעקבות אירוע שהתרחש לפני 3-4 שבועות במשחק בחיפה.

אבשלום וילן: לפני למעלה מ-20 שנה היתה ועדת חקירה, ועדת עציוני, שעסקה בנושא הימורים בלתי חוקיים בספורט והטיות משחקים.

אבשלום וילן: אנחנו איננו ועדה שבאה במקומה.

אבשלום וילן: הזמנו אתכם לוועדה כדי לשמוע מה היה, בשל העובדה שעל-פי הפרסומים לאחר המשחק היה חשד להטיית משחק וטענות שהשיקולים לא היו ספורטיביים.

אבשלום וילן: זה מבחינתנו נורה אדומה.

אבשלום וילן: אנחנו הקדשנו מאמץ מאוד מאוד גדול, כולל בשורה שלמה של חוקים, שהכנתם לקראת קריאה שניה ושלישית הסתיימה בוועדת החינוך והתרבות והם יעלו מחר בכנסת, שתכליתם לטהר את האווירה במגרשים ולקבוע סטנדרטים לגמרי חדשים.

אבשלום וילן: בזה אנחנו עוסקים.

אבשלום וילן: אם מסתבר שמתחת לאפינו, תרתי משמע, למרות העיסוק הרחב באלימות ושיתוף הפעולה עם ההתאחדות לכדורגל, עם המשרד לביטחון פנים, עם משרד החינוך ועם משרדי ממשלה אחרים, אם מתחת לאף אכן מתרחשות תופעות מאוד בעייתיות - אנחנו רוצים לשמוע על כך.

אבשלום וילן: אני כבר אומר לכם מראש, איננו ועדת חקירה, אנחנו לא שופטים.

אבשלום וילן: אנחנו דנים רק בהיבט הציבורי של הנושא.

אבשלום וילן: הבנתי גם שלכם יש טענה שנעשה עליהום של התקשורת עליכם.

אבשלום וילן: ראינו את זה גם בשידור בטלוויזיה.

אבשלום וילן: אתן לכם את זכות השימוע, לספר פשוט מה היה.

אבשלום וילן: לאחר מכן חברי הכנסת ישאלו שאלות.

יצחק בן מנחם: אני חושב שיהיה רצוי מאוד אם הוועדה במכלול דיוניה תבדוק את הנושא של "הטריבונות והעיתונות".

יצחק בן מנחם: אני כחדש בתחום יכול אולי לראות את זה מפרספקטיבה חדשה.

יצחק בן מנחם: העליהום הוא כצעקתה.

יצחק בן מנחם: אינני יודע האם העליהום הזה גרם למה שרציתי להשמיע לכם כאן, או שזה היה מושמע כך או כך.

יצחק בן מנחם: השחקן ביצע מהלכים כאלה ואחרים במגרש.

יצחק בן מנחם: כולנו יודעים שכל אדם הוא בחזקת זכאי כל עוד לא הוכחה אשמתו, ואיש עוד לא הוכיח כך או אחרת, אבל כל אדם זכאי לשפוט ולהחליט בעצמו.

יצחק בן מנחם: אני לא יכול לשפוט מה אדם חשב לאחר שראה את השידור בטלוויזיה.

יצחק בן מנחם: אבל אם אנשים מתקשרים ומאיימים על שחקן, אני חושב שזה עניין לוועדה הזאת לענות בו ושעליה לבדוק מה הגורמים לכך.

יצחק בן מנחם: על-פי מעט החומר שאספתי, לעיתונות פה יש תפקיד מרכזי.

יצחק בן מנחם: יש פה איזה הזנה הדדית של הטריבונה והתקשורת.

יצחק בן מנחם: אני חושב שצריך להוריד את הכל למישורים סבירים, לוויכוח ענייני.

יצחק בן מנחם: אם צריך חקירה משטרתית - שתיעשה חקירה משטרתית.

יצחק בן מנחם: הגענו לוועדה כדי להעלות את הנושא שמעניין אותנו כרגע, נושא האיומים.

יצחק בן מנחם: האיומים הם לא מאוהד זה או אחר, בגלל שהקבוצה הפסידה נקודות או הרוויחה נקודות בליגה, אלא איומים מאנשים שאומרים: "הפסדנו הרבה מאוד כסף ואתה תשלם על כך.

יצחק בן מנחם: תסתכל ימינה, שמאלה וקדימה ותיזהר".

אבשלום וילן: לא הבנתי את הנקודה.

אבשלום וילן: האם אתה מוכן להרחיב?

יצחק בן מנחם: האנשים שמאיימים על ישראל כהן אינם אוהדי כדורגל פר-סה, כשלעצמם, אלא הם אנשים שנפגעו כלכלית מהעובדה שהוא הכשיל שחקן, גרם לפנדל ולפיכך היה שינוי בתוצאה שהם צפו.

יצחק בן מנחם: הם לא אוהדים שזועמים על התוצאה אלא אנשים שהפסידו כסף.

אבשלום וילן: האם אתה טוען שמהמרי טוטו כבדים השמיעו איומים בשל שינוי התוצאה במשחק שאירע לפני כחודש?

יצחק בן מנחם: כך זה נשמע.

יצחק בן מנחם: אבל לא מדובר במהמרי טוטו אלא בהימורים בלתי חוקיים.

יצחק בן מנחם: המשחק כלל לא היה בטופס הספורטוטו כי הוא התקיים ביום שני.

אבשלום וילן: אתם אומרים שמהמרים כבדים בהימורים בלתי חוקיים השמיעו איומים מאוד כבדים כלפי מר ישראל כהן ויש לך קלטת של זה.

יצחק בן מנחם: אם המהמרים הם כבדים או לא, אני לא יודע, אבל האיומים הם כבדים.

אבשלום וילן: אני מניח שיש קורלציה, כי אם מישהו הפסיד 20 שקל אני לא מניח שהוא יבזבז שיחת טלפון נוספת כדי לאיים על שחקן.

יצחק בן מנחם: איומים על חייו.

יצחק בן מנחם: בשל מה?

יצחק בן מנחם: בגלל שהפסידו כסף.

יצחק בן מנחם: זה שונה מאלימות.

יצחק בן מנחם: אתם חוקרים את כל נושא האלימות בספורט.

יצחק בן מנחם: זה שונה מאירוע שקרה לו לפני שנה, כאשר שיחק בביתר ירושלים ועשה איזה טעות במגרש ואז אוהדים כתבו כתובות נאצה בביתו.

יצחק בן מנחם: זה כבר אלימות אולי מסוג אחר.

ישראל כהן: עברו עלי 3 שבועות קשים.

ישראל כהן: היום ברוך ה' חזרתי לעצמי ואני חי וקם, והולך עם ראש מורם.

ישראל כהן: לגבי האירועים במשחק - בסך הכל אני חושב שראיתי את זה לא פחות מ-30 פעמים ואף יותר.

ישראל כהן: בטלוויזיה רואים אותי מכשיל את ג'ובני רוסו.

ישראל כהן: כל אחד מפרש את זה בצורה אחרת.

זבולון אורלב: אתה מסכים שזה ניתן לכל מיני פירושים?

ישראל כהן: אכן, זה ניתן לכל מיני פירושים.

ישראל כהן: בסך הכל אני חושב שמי שמכיר אותי יודע ---

זבולון אורלב: אתה מסכים שכאשר אני, שאינני מכיר אותך, רואה את הדבר הזה, זה לפחות מעלה שאלות מאוד קשות?

זבולון אורלב: אתה מבין אותי?

איתן כבל: אם זה היה קורה פעם אחת, כאוהדי כדורגל אולי היינו יכולים להתעלם מהאירוע.

איתן כבל: העניין הוא שזה חזר על עצמו מספר פעמים.

איתן כבל: הטענה היתה שבחלק מהמקרים השופט היה אמור לשרוק ולא שרק.

איתן כבל: זה מה שיצר את התחושה הקשה.

ישראל כהן: היה עלי עליהום, הן בראיון בטלוויזיה והן על-ידי כל מיני אנשים שחשבו מה שרצו ורשמו את זה בעיתון.

ישראל כהן: נחקרתי ואני לא יודע מה התוצאות.

אבשלום וילן: מה הסיפור שלך, ישראל?

אבשלום וילן: עזוב את הפרשנויות.

אבשלום וילן: ספר את הספור שלך.

ישראל כהן: שיחקתי במשחק דרבי נגד מכבי חיפה.

ישראל כהן: עד הדקה ה-70 אני חושב ששיחקתי מצוין.

ישראל כהן: הייתי קצת עייף.

ישראל כהן: הייתי אחרי שבוע מחלה.

ישראל כהן: המאמן שלי יודע את זה טוב מאוד.

ישראל כהן: בסך הכל אני חושב שעשיתי את העבודה שלי על הצד הטוב ביותר ולא נתתי שיכנס שער.

ישראל כהן: אולי גרמתי לפנדל אבל מתוך אמוציות ומתוך רגשות, מתוך הרצון שאנחנו לא נפסיד בדרבי.

ישראל כהן: עשיתי את העבודה שלי על הצד הטוב ביותר.

אבשלום וילן: מה קרה לאחר המשחק?

ישראל כהן: דקות ספורות לאחר המשחק דיברתי עם המאמן שלי ואמרתי לו שמתחילות לרוץ שמועות, שבמכבי חיפה השחקנים אומרים כך ואחרת.

ישראל כהן: המאמן שלי אמר לי: ישראל, אני איתך באש ובמים.

ישראל כהן: למחרת ב-10:00 בבוקר התקשר אלי המאמן וקבע להיפגש איתי.

ישראל כהן: הוא הטיח בי האשמות, כאשר לא ידעתי על מה הוא מדבר.

ישראל כהן: הוא אמר לי: אני יודע אצל מי הימרת, אני מכיר את האדם שאצלו הימרת בכסף, אני מכיר את האנשים הללו ואני יודע כמה הרווחת.

ישראל כהן: בוא, תודֶה.

יצחק רט: אני מחברת "מודיעין אזרחי".

יצחק רט: אנחנו העברנו את החומר למשטרת ישראל.

יצחק רט: הם הוציאו צו איסור פרסום.

אבשלום וילן: אני מקבל את הערתך ואני לא נכנס בכלל לכל התחום הפלילי.

אבשלום וילן: אני לא חוקר, זה לא מעניין אותי.

אבשלום וילן: בשביל זה אתם קיימים.

אבשלום וילן: תיאר עורך-דינו של השחקן שיש פה תופעה של הימורים בלתי חוקיים, עם לחצים מאוד כבדים על שחקנים.

אבשלום וילן: אם חברי הכנסת יתרשמו שיש פה דברים שמחייבים טיפול, אנחנו ניפנה למוסדות המוסמכים לטפל.

אבשלום וילן: אני לא מחליף אותך או אף אחד אחר, זה לא תפקידי.

יצחק רט: יצא צו איסור פרסום על כל פרט שקשור לחקירה הזאת.

יצחק רט: עצם הדיון והפרטים שנמסרים עכשיו על-ידי השחקן יוצרים בעיה מסויימת.

אבשלום וילן: הבנתי.

אבשלום וילן: אם כך, אשאל אחרת.

אבשלום וילן: העירו נציגי "מודיעין אזרחי" שאסור לנו להיכנס לפרטים בשל צו איסור פרסום.

אבשלום וילן: זה לגיטימי.

אבשלום וילן: כנסת ישראל בוודאי לא תפר צווים שהוציאה משטרת ישראל.

אבשלום וילן: אמר עורך-דינך שהיו לחצים כבדים, כנראה של מהמרים בלתי חוקיים.

אבשלום וילן: האם אתה כשחקן כדורגל נחשפת אי-פעם ללחצים האלה?

יצחק בן מנחם: בואו נדייק, אמרתי שהיו עליו איומים לאחר המשחק בגלל מהמרים.

יצחק בן מנחם: לגבי לחצים לפני המשחק - תשאל אותו.

אבשלום וילן: לכן אני שואל את מר ישראל כהן: האם הופעלו עליך לחצים, לפני או אחרי המשחק, על-ידי גורמים כלשהם שאינם קשורים ישירות לספורט?

אבשלום וילן: אני מדבר על התופעה של הימורים בלתי חוקיים ולא על דברים כמו מה שכתבו אוהדי ביתר ירושלים על הקירות כשכעסו עליך.

ישראל כהן: המשיבון שלי מכיל 50 הודעות קוליות.

ישראל כהן: ב-48 מהן נאמר: "ישראל כהן, אתה אשם" וכל מיני לכלוכים שאני לא רוצה לצטט.

ישראל כהן: בשיחה שקיימתי עם מנכ"ל הפועל חיפה הוא הודיע לי רשמית שמחפשים אותי מהצפון ומהדרום, שעלי להיזהר.

יצחק בן מנחם: יושב-ראש הוועדה שאל אותך, לדעתי, את השאלה העיקרית: האם לפני המשחק הזה פנו אליך גורמים בבקשה להטות את המשחק.

אבשלום וילן: לא שאלתי את זה.

אבשלום וילן: לגבי זה הוצא צו איסור פרסום ואני לא עוסק בכך.

אבשלום וילן: אני שואל האם בקריירה שלך ככדורגלן בעונה האחרונה, במשחק הזה ולאחריו, היו עליך לחצים של גורמים שאינם קשורים למשחק, קרי: מהמרים כאלה או אחרים, לגבי הטיות משחקים באופן כללי?

ישראל כהן: איימו עלי בחיי ואף איימו על אשתי.

ישראל כהן: התקשרו למקום עבודתה מספר פעמים.

איתן כבל: האם כשחקן כדורגל ותיק אתה מכיר, לאו דווקא אישית, את התופעה הזאת של הימורים בלתי חוקיים, ובעיקר בליגת-העל?

איתן כבל: האם זאת תופעה שמוכרת לשחקנים?

איתן כבל: האם היא תופעה שמדברים עליה, לא בקול רם אבל מדברים עליה?

איתן כבל: אנחנו פתאום, בגלל הסיטואציה שקרתה איתך, נחשפים לה ביתר שאת.

ישראל כהן: לפני האירוע לא ידעתי על כך דבר אבל לאור מה שקרה התחילו כל מיני גורמים לאיים עלי.

איתן כבל: אני שואל לא על ההיבט האישי שלך.

זבולון אורלב: מה זאת אומרת שלא ידעת דבר?

זבולון אורלב: האם לא ידעת שבספורט הישראלי, בליגת העל בכדורגל, יש גם הימורים בלתי חוקיים?

ישראל כהן: לא ידעתי.

זבולון אורלב: האם לא דיברו על זה אף פעם בחדרי ההלבשה, בין חברים, בשיחות של שבת?

ישראל כהן: לא דיברו על זה.

ישראל כהן: אולי משמועות, אבל לא נכנסתי לעניין.

זבולון אורלב: מה זה "משמועות"?

ישראל כהן: מישהו אמר ככה וככה.

ישראל כהן: היתה גם איזה פרשה שהכדורגלן משה גלאם היה מעורב בה וקראתי על כך בעיתון.

אבשלום וילן: אני הופעתי עם אשתך בתכנית בוקר והיא אמרה שהאיומים עליך בתקופה הקודמת היו די מאסיביים ושהחיים שלכם היו די קשים.

אבשלום וילן: האם האיומים אז היו בנושאי ספורט בלבד?

ישראל כהן: קיבלתי איומים כמו: "אל תגיע לירושלים", כאשר כשחקן יוצא הפועל תל-אביב עברתי לביתר ירושלים.

ישראל כהן: מר אלי אוחנה אימן באותו משחק והתוצאה היתה 2-2, אז היו איומים.

זבולון אורלב: איך אתה מסביר את זה שאדם כמוני, שלא נמצא כל שבת במגרשי הספורט, בכל זאת מקבל מידע ושיחות מאנשים, ומצטיירת תמונה שיש מערכת של הימורים בלתי חוקיים בליגה?

זבולון אורלב: האם אתה מנותק לגמרי ממה שקורה בחבורה הזאת?

ישראל כהן: אני לא בא להצטדק אבל פשוט לא נכנסתי לזה, לא חשבתי על זה מעולם.

זבולון אורלב: לא שאלתי עליך.

זבולון אורלב: שאלתי על כל מה שקורה, על הווי השחקנים, על מה שמדברים בבתי הקפה.

זבולון אורלב: האם אתה חי חיים מנותקים לגמרי?

זבולון אורלב: אתה מצייר תמונה כאילו אנחנו מדברים פה על איזה מדינה אחרת, על איזה עיר אחרת.

ישראל כהן: אני לא חי חיים מנותקים.

ישראל כהן: לא עסקתי בזה ואני לא רוצה לעסוק בזה.

ישראל כהן: עובדה שהכניסו אותי לזה עמוק מאוד ואני פשוט לא יודע איך לצאת מזה.

איתן כבל: יש לי שאלה בהיבט האישי.

איתן כבל: אני יודע שהיא בעייתית.

איתן כבל: גם שמעתי את התגובה של עורך-הדין.

איתן כבל: אני לא יודע איך הפרשה הזאת תסתיים, לפחות בהיבט האישי של מר ישראל כהן כשחקן, אין לי מושג.

איתן כבל: אני מקווה שהחקירה תגיע לממצאים, ואולי תיכנס לבדיקת הנושא הכולל של הימורים בספורט בישראל.

איתן כבל: מה שהפריע לי זה הבקשה להיחקר במכונת אמת.

איתן כבל: למרות הבעייתיות הגדולה, הנובעת מהשאלה אם ההליך הוא אמין או לא אמין, יחד עם זה, זה דבר שנותן קנה מידה מסוים.

איתן כבל: בסיטואציה אליה נקלעת, אני לא יודע אם בסוף תקבל סעד מהמשטרה.

איתן כבל: אני בכלל לא בטוח שאחרי חקירת המשטרה יבואו ויגידו: ישראל כהן נקי, זך כשמן.

איתן כבל: באופן אינסטינקטיבי נראה לי בסיסי שתגיד: אני מרגיש שלם עם עצמי, אני לא מוכן להיכנס לכל הדרמה הזאת, אני מבקש להיבדק במכונת אמת.

אבשלום וילן: חבר הכנסת כבל, הוצא צו איסור פרסום ולא נוכל להיכנס לזה.

איתן כבל: גם על עניין הבדיקה במכונת אמת?

יצחק בן מנחם: זה שאלה עקרונית.

יצחק בן מנחם: אדבר עכשיו במקום מר ישראל כהן.

יצחק בן מנחם: אם אתה היית מגיע למשרדי כשאתה יודע שאתה צח כשלג ואומר לי: עו"ד בן-מנחם, אני רוצה לגשת למכונת אמת ובזה לגמור את העניין, כי זה מה שהקהל דורש - והתבטאתי בעיתונות שהקהל פה מזכיר לי את הקולוסאום ברומא בזמנו - אני כעורך-דין הייתי מראה לך תיק מלפני חודש וחצי, לא מלפני שנים.

יצחק בן מנחם: אותו תיק מדבר על לקוח שאומר ששרפו לו את הרכב.

יצחק בן מנחם: הבן שלו נסע ברכב, יצא מדיסקוטק והרכב היה שרוף.

יצחק בן מנחם: חברת הביטוח אמרה שיש פה משהו חשוד ודרשה שיעבור בדיקת פוליגרף.

יצחק בן מנחם: הם אמרו: תקבל את התשלום אבל תחתום שבדיקת הפוליגרף תחייב.

יצחק בן מנחם: אמרתי לו: לא בא בחשבון - כי זאת עמדתי.

יצחק בן מנחם: הלך הבחור ועשה דבר חכם מבחינתו, הלך לחברת פוליגרף פרטית, אמינה וידועה, סיפר לה את הסיפור ואמר שהוא רוצה קודם לעבור בדיקה חשאית.

יצחק בן מנחם: הוא עבר את הבדיקה, יש לי את התוצאות - העברתי את זה לעיתונות אך אותם זה לא מעניין, כי אין שם דם.

יצחק בן מנחם: בבדיקה נמצא שהבחור לא קשור לשריפה, לא יודע מי שרף ודובר אמת בפוליגרף.

יצחק בן מנחם: הלך הבחור לחברת הביטוח ואמר שהוא מוכן לחתום על ההסכם.

יצחק בן מנחם: הוא חתם על ההסכם ונשלח לבדיקה בחברת פוליגרף מכובדת אחרת - שתיהן מכובדות, זה מה שמדהים - ובבדיקה נמצא הבחור כשקרן חד-משמעית, ללא כל ספק.

יצחק בן מנחם: הצגתי את שני המסמכים האלה בפני מר ישראל כהן, כמו שאני מציג בפני כל לקוח, ואמרתי לו: בבקשה אדוני, האם אתה מוכן לקחת את הסיכון הזה?

יצחק בן מנחם: זה מלפני חודש וחצי.

יצחק בן מנחם: העברתי עותקים לכל העיתונות אבל המשיכו לדרוש שהוא יבדק בפוליגרף.

יצחק בן מנחם: אף עיתונאי אחד לא ציין את העובדה הזאת.

אבשלום וילן: התקשורת לא עומדת פה כרגע לשיפוט.

אבשלום וילן: היו לנו שני דיונים על התקשורת ויהיו עוד דיונים.

אבשלום וילן: תעזוב.

אבשלום וילן: את מה שהיה מגיע להם "לחטוף" פה - הם חטפו, מה שרצו להחטיף - החטיפו.

אבשלום וילן: זה לא הנושא כרגע.

זבולון אורלב: התקשורת לא אשמה.

זבולון אורלב: ההימורים הבלתי חוקיים הם האשמים.

אבשלום וילן: אני לא רוצה להתייחס לכל נושא החקירה, בשל צו איסור הפרסום, כפי שאמר לנו נציג "מודיעין אזרחי".

אבשלום וילן: זה לא תפקידנו ואני לא רוצה לגעת בזה.

אבשלום וילן: אני רוצה לגעת בדבר אחד.

אבשלום וילן: אתם מעלים פה סוגייה של הימורים בלתי חוקיים שכנראה משפיעים קשה.

אבשלום וילן: אני פונה פה לנציגי ההתאחדות לכדורגל ולנציגי משטרת ישראל, לבדוק את התופעה הזאת ולדווח לנו, תוך פרק זמן סביר של חודשיים, מה קורה בנושא.

אבשלום וילן: מה שאני לומד מהמעט שאתם הצגתם פה, שכנראה רשת של הימורים בלתי חוקיים משפיעה מאוד על משחקי הכדורגל בארץ - אם מה שאתה טוען פה הוא נכון - בכיוון של אלימות, ואולי חס וחלילה של הטיות משחקים.

אבשלום וילן: אבקש מההתאחדות לכדורגל וממשטרת ישראל לבדוק את הנושא.

אבשלום וילן: אני לא בודק את המקרה הפרטי של מר ישראל כהן.

אבשלום וילן: את זה בודק "מודיעין אזרחי" ואין זה מתפקידנו.

אבשלום וילן: אני רוצה להודות לכם על כך שהסכמתם לבוא לוועדה, להאיר את התופעה.

אבשלום וילן: אני מבקש מכם, עד שאנחנו נחזור מהפגרה, עד אמצע חודש מאי, להגיש לנו דוח ביניים, מה קורה עם הנושא הזה, כי הועלו פה לכאורה דברים מאוד מאוד קשים.

אבשלום וילן: אם אנחנו כחובבי ספורט הוגן מבינים מכך שיש חשד של לחצים על שחקנים ושל הטיות משחקים כתוצאה ממהמרים - אנא אנו באים?

אבשלום וילן: זה כבר דורש, אם אכן החשדות יתבררו כמבוססים, טיפול בסדר גודל לגמרי אחר.

אבשלום וילן: תודה לכם.

אבשלום וילן: תודה שהסכמתם להופיע.

זבולון אורלב: אני מבקש להצטרף לבקשה שלך מהמשטרה ומההתאחדות לכדורגל.

זבולון אורלב: הואיל וגם אלי, כיושב-ראש ועדת החינוך והתרבות, מגיעות כל מיני ידיעות וכל מיני פניות של אנשים, אולי נוכל לקבל נתונים - לא רק כתיבת פרוזה - לגבי מה שמותר למשטרה ולהתאחדות לכדורגל לחשוף: איזה מקרים נחשפו, איזה מקרים הואשמו, באיזה היקף כספי מדובר על-פי הערכת ההתאחדות לכדורגל והמשטרה, באיזה ענפים זה קשור, באיזה ליגות זה קשור?

זבולון אורלב: נשמח לקבל את מירב הפרטים, כל השאלות שאפשר לשאול לגבי הסוגייה הזאת.

זבולון אורלב: כידוע, התופעה הזאת, במידה והיא קיימת, ולדעתי היא קיימת, אינה נעצרת בליגת העל.

זבולון אורלב: לצערי היא מחלחלת עד למטה ומגיעה עד לכלל הימורים במוסדות החינוך, שהיא תופעה קשה מאוד, לצערי.

זבולון אורלב: תודה.

אבשלום וילן: אני מבקש לפנות למר יצחק שני, מנכ"ל הספורטוטו, לדיון על נושא ההימורים.

אבשלום וילן: כזכור לכם, נושא ההימורים החוקיים והבלתי חוקיים עלה בישיבות הוועדה.

אבשלום וילן: כאשר כתבנו את דוח הביניים קיבלתי נתון, שלא בדקתי אותו, שהיקף ההימורים הבלתי חוקיים במדינת ישראל נע בין סכום של 3 מיליארד שקל ל-3 מיליארד דולר.

אבשלום וילן: כאשר נפגשתי עם מר יום-טוב סמיה, יושב-ראש המועצה להסדרים ההימורים בספורט, הוא סיפר לי שיש ניסיון להכניס הימורים און-ליין והימורים יומיים, בשל רצון לעשות סדר בתוך המערכת הקיימת ולהקטין את תופעת ההימורים הבלתי חוקיים.

אבשלום וילן: אבל יותר מכך, המטרה היא ליצור איגום של המשאבים הקיימים בשטח הזה לטובת כלל הספורט.

אבשלום וילן: ניסינו לבדוק מאין יבוא המימון לשדרוג מתקני הספורט.

אבשלום וילן: דיברנו על המודל הבריטי ועל עבודות שנעשו על-ידי משרד המדע, התרבות והספורט, משרד החינוך וכל הוועדות שהיו.

אבשלום וילן: דובר על השקעה בשנים הקרובות במתקני ספורט בסדר גודל של 200-250 מיליון שקל, אם רוצים לשדרג את מערך המתקנים ולהביא אותו לרמה סבירה, כולל בליגות הנמוכות.

אבשלום וילן: באותה פגישה אמר לי מר יום טוב סמיה שבעצם המועצה להסדר הימורים בספורט עובדת כרגע על תכניות חדשות והם מקווים שתהיה להם תשובה בתחום הזה של ההימורים, והתמודדות כך שהמועצה תיקח נתח חשוב ממה שמגיע היום להימורים הבלתי חוקיים.

אבשלום וילן: מצד שני, הבעיה המרכזית - וזה מה ששאל חבר הכנסת אורלב - היא שעל-פי החוק היום הם היחידים שמורשים לעסוק בנושא ההימורים בספורט.

אבשלום וילן: כאשר סביב הספורט התפתחה תעשיה כל-כך גדולה של הימורים בלתי חוקיים, אין ספק שזה כנראה משפיע באופן בוטה על כל מערך המשחקים.

אבשלום וילן: אבל זאת גם עבירה פלילית על החוק משום שאלה דברים לא מורשים.

אבשלום וילן: הניסיון שלהם אמור לתת תשובה גם בקטע הזה, וגם להפנות משאבים לפיתוח מתקני הספורט, שזה חלק בלתי נפרד גם ממסקנות ועדת החקירה.

אבשלום וילן: מר יצחק שני, נשמע איפה עומדים הדברים, מה אתם עושים ולאן פניכם מועדות.

יצחק וקנין: אני מאוד מצר על כך שאנחנו העברנו את בעיית ההימורים הלא חוקיים אל המישור הספורטיבי.

יצחק וקנין: הספורט הוא רק חלק קטן כנראה מכל הסוגייה.

יצחק וקנין: אנחנו מדברים על מה שאנחנו מגדירים כיצר האדם.

יצחק וקנין: איפה שנמצאים בני אדם, היצר הזה קיים.

יצחק וקנין: אנחנו מעריכים, פחות או יותר, על בסיס הנתונים שמסר לך יושב-ראש המועצה, שסך הכל סל ההימורים במדינת ישראל מגיע כל-6 מיליארד שקלים, כשחצי מזה מגיע להימורים החוקיים, דהינו הספורטוטו ומפעל הפיס.

יצחק וקנין: חבל שמפעל הפיס לא נמצא כאן, כי יש לו חלק גדול מאוד בעניין.

יצחק וקנין: התפקיד שלנו הוא לגרום, בדרך כזאת או אחרת, שה-6 מיליארד באמת יגיעו כולם לספורט ושבאמצעותם נשיג את היעדים שלנו ונצליח לכסות הן את המשימות של מפעל הפיס והן את  המשימות של הספורטוטו בישראל.

יצחק וקנין: אכן יש היום תופעה מאוד מאוד חמורה בשטח.

יצחק וקנין: על מה מהמרים?

יצחק וקנין: על ספורט, על מספר הכרטיסים האדומים והצהובים שיוצאו במשחק, על הפרש שערים, את מי ירחיקו ואת מי לא ירחיק.

יצחק וקנין: מהמרים בהימורי קזינו.

יצחק וקנין: כולנו יודעים שבכל עיר זה קיים.

יצחק וקנין: מי שראה אתמול את התכנית של דני לוי ראה כיצד זב פועל באילת וברחוב המסגר בתל-אביב.

יצחק וקנין: כשם שהמדינה יודעת שיש זנות, ורואים את השלטים של המכונים, כך המדינה יודעת ואיננה מתמודדת עם הסוגייה של ההימורים הבלתי חוקיים.

יצחק וקנין: אני מצטער על כך שלא נמצאים כאן אנשי משרד האוצר ומס הכנסה.

יצחק וקנין: משטרת ישראל שלחה נציגות.

יצחק וקנין: ננסה לנתח אחר-כך את הסוגייה.

יצחק וקנין: בעצם מהמרים על הכל.

יצחק וקנין: כשהנשיא נבחר - הימרו גם על כך: כמה יצביעו, איך יצביעו, מה יהיה בסיעות.

יצחק וקנין: מהמרים על כל דבר שזז.

יצחק וקנין: מכאן שההימור בספורט הוא רק חלק מהעניין.

יצחק וקנין: אני מעריך שבספורט מדובר על סדר גודל של מיליארד שקלים, שיכולנו להפנות אותם לצרכי הספורט, לאותם דברים שדיברתם עליהם.

יצחק וקנין: החלטנו "להתלבש" על העניין.

יצחק וקנין: במשך עשור שלם התמודדנו עם הבעיה.

יצחק וקנין: השקענו כ-7-8 מיליון שקלים, ממה שאין לנו, כדי להתמודד עם ההימורים הלא חוקיים.

יצחק וקנין: הבנו שהקניבל הזה מכרסם בנו והולך וגדל.

יצחק וקנין: עד לפני שנתיים ההליך הזה נמשך.

יצחק וקנין: ואז עשינו פסק זמן ואמרנו: בואו נראה מה השגנו.

יצחק וקנין: הבעיה בשטח הלכה וגדלה.

יצחק וקנין: למשטרת ישראל יש סדרי עדיפויות משלה.

יצחק וקנין: למרות שהשקענו בהכנת חומר למס הכנסה, מס הכנסה קיבל את החומר אך שום דבר לא נעשה.

יצחק וקנין: אני אישית עם שני יושבי-הראש הקודמים, מר רוני בראון ומר אריה זייף, היינו אצל מפכ"ל המשטרה ואצל ראש אגף החקירות במספר דיונים והיינו עשרות פעמים אצל מפקד מחוז תל-אביב.

יצחק וקנין: בשלב הראשון היתה לנו תחושה שהמשטרה עושה כל מאמץ אבל בגדול, שום דבר לא יצא, למעט כמה דגי רקק.

יצחק וקנין: הגענו למסקנה שאין שום תוצאות ועשינו לפני שנתיים פסק זמן.

יצחק וקנין: בדיון האחרון שנערך אצל ראש אגף חקירות ב-4 למרץ לפני שנתיים אמר ראש אגף החקירות שהוא מודה שהוא לא מסוגל להתמודד עם העניין.

יצחק וקנין: הוא אמר שיכול להיות שיצטרכו להקים יחידה מיוחדת במשטרה, בדיוק כמו לגבי גנבי רכב ודברים אחרים ושהוא מתכוון להתמודד עם הסוגייה.

יצחק וקנין: הוא הוסיף שיכול להיות שהוא יכפה על מפעל הפיס ועל המדינה לשאת בהוצאות אבל המשטרה תקים רשות שתתעסק בסוגייה.

יצחק וקנין: השמות והחומר שקיבלו משטרת ישראל ושלטונות המס, אני לא רוצה לחזור אבל מדובר בראשי הפשע במדינת ישראל, מן השורה הראשונה.

יצחק וקנין: חלקם מופיעים בטלוויזיה, חלקם מסתתרים.

יצחק וקנין: אני מדגיש, אני עצמי נפגעתי מהעולם הזה.

יצחק וקנין: הם לא חוסכים שום מאמץ.

יצחק וקנין: אתה שומע על רצח כזה כאן ורצח כזה שם.

יצחק וקנין: הם חדרו לכל.

אבשלום וילן: האם הפעילו עליך איומים?

יצחק וקנין: בשנת 1985 היה ניסיון לפגוע בי.

יצחק וקנין: היה ירי לעבר המכונית שלי, במגרש החניה, ובעקבות זה נפתחה חקירה.

יצחק וקנין: אז התחלתי להתעסק בסוגייה הזאת.

יצחק וקנין: אלה היו גורמים כנראה מאזור שכונת התקווה.

יצחק וקנין: תוך כדי החקירה הגענו גם לבתי-הספר.

יצחק וקנין: חבל שחבר הכנסת זבולון אורלב עזב.

יצחק וקנין: זה לאור פנייה של הורים אלינו.

יצחק וקנין: ידעתי שמשטרת ישראל לא תוכל להתמודד עם העניין.

יצחק וקנין: פנינו לוועדי ההורים בבתי-הספר ברמת השרון.

יצחק וקנין: אני יכול לספר לכם על בחור צעיר - אותו בחור שעשה תנועת אצבע של כאילו ירי כלפי מר אברהם גרנט - תלמיד תיכון בכיתה יא' או יב'.

יצחק וקנין: יש 70,000 או 80,000 שקל בקופה ומזה הנער מקבל 5,000 שקל דמי עמלה.

יצחק וקנין: תבינו מה משלם העולם התחתון ולאן הוא מגיע.

יצחק וקנין: הוא מגיע לבתי-ספר, מגיע לכל חלקה טובה.

יצחק וקנין: אני רוצה לומר לסיכום, שזה לא הבעיה של הספורט.

יצחק וקנין: הספורט בישראל, בגדול, כנראה התבגר מאוד.

יצחק וקנין: יכול להיות איזה תפוח רקוב פה או שם.

יצחק וקנין: בוודאי שזה לא שייך להימורים.

יצחק וקנין: בהימורים החוקיים קשה מאוד לעשות עיוות: אם אתה שמת X, אז מישהו אחר גם שם את ה-X.

יצחק וקנין: אף אחד לא יסכן כל-כך הרבה כסף.

יצחק וקנין: בכדורגל קשה מאוד לרמות.

יצחק וקנין: בכדורסל אם המצפון של שחקן איננו נקי ואם הוא תפוח רקוב הוא יכול כמובן לשנות את ההפרש לטובת ההימור אבל עדיין הנקודות על הניצחון הן אותן נקודות.

יצחק וקנין: מכאן שאני חושב שהספורט הישראלי - ויושבים כאן ראשי הספורט וגם "מודיעין אזרחי", אני לא ראיתי את הדוחות, אבל אנחנו מדברים - וגם העסקנות הם ברמה שונה לגמרי ממה שידענו בשנים עברו.

יצחק וקנין: אני סבור שבספורט, בחיי היום-יום, קשה מאוד ליצור הטיות.

אבשלום וילן: אם אני מסכם את המסקנה שלך בקטע הזה, אתה אומר שלמיטב ידיעתך הספורט הישראלי נקי מהשפעה של הימורים.

אבשלום וילן: כלומר, אין פה הטיות משחקים.

יצחק וקנין: נכון מאוד.

יצחק וקנין: העולם התחתון חודר, וחדר, באמצעות משחקים.

יצחק וקנין: קוראים לזה "בֶּטִים".

יצחק וקנין: הנה, ניסינו לפני שנים לצאת למירוצי סוסים.

יצחק וקנין: בהימורים על מירוצי סוסים בחוץ לארץ מגיעים בוודאי למאות מיליוני שקלים.

יצחק וקנין: ביקשנו להפעיל פה מירוצי סוסים, כי זה חלק ששייך לנו.

יצחק וקנין: קידמנו את התקנון אך לא הצלחנו להעביר אותו, הסיעות הדתיות מנעו את העניין.

יצחק וקנין: אנחנו מוכנים וערוכים לגשת להימורים על מירוצי סוסים.

יצחק וקנין: אנחנו מניחים שזה ישאיר במדינת ישראל חצי מיליארד שקל וייתן תעסוקה לעשרות אלפי אנשים במדינת ישראל.

יצחק וקנין: הייתי בעשרות היפודרומים בעולם, הלכתי ללמוד את הנושא, ופגשתי ישראלים שהשאירו שם מאות אלפי שקלים.

יצחק וקנין: אפשר היה להביא לפה תיירות ולהביא לכאן מירוצי סוסים, כמו שמביאים לכאן טניסאים.

יצחק וקנין: יש ניצנים בארץ, יש כבר תשתית קטנה.

יצחק וקנין: זה לא פשוט, אבל צריך היה לאשר את הדברים ובדרך הזאת קצת לתקן את הסוגייה.

יצחק וקנין: המועצה להסדר ההימורים בספורט תצא ב-20.3 עם מוצר שאמור להתמודד עם חלק מהבעיה.

יצחק וקנין: מר טל גורקי ירחיב על כך.

יצחק וקנין: אבל צריך לזכור, זו לא התמודדות על כל הסיפור של ההימורים הלא חוקיים משום שהעולם התחתון הזה בנוי לשלם סכומים גבוהים מאוד.

יצחק וקנין: אנחנו הרי צריכים בסופו של דבר לקיים את הספורט.

יצחק וקנין: בעולם התחתון אפשר לשלם 80%-85%, ושם לא צריך לשלם מס ואין עלויות, כי הכל כסף שחור.

יצחק וקנין: אבקש ממר טל גורקי, סמנכ"ל לפרסום, שיווק ומכירות להשלים את דברי.

טל גורקי: אדוני היושב-ראש, לפני שנה היית שותף לדבר גדול בוועדת הכספים, כשאישרת תקנות של הטוטו להימורים יומיים.

טל גורקי: אני לא יודע אם אתה זוכר את זה.

טל גורקי: היו לך הרבה הצבעות, אבל זאת היתה אולי ההצבעה הכי חשובה לספורט.

אבשלום וילן: את הסופרלטיבים נשאיר לכתיבת הספרים.

טל גורקי: בשבוע הבא אנחנו נביא בשורה גדולה.

טל גורקי: אנחנו יוצאים עם משחק חדש שנקרא "ווינר", שמאפשר להמר בדיוק על המשחקים שנערכים בהימורים הבלתי חוקיים, לשחק על 3 משחקים, על 4 משחקים, על 5 משחקים, גם באמצע השבוע, בארץ ובעולם, כדורגל וכדורסל.

טל גורקי: לא אעשה פה יחסי ציבור לעניין הזה.

טל גורקי: אנחנו נותנים את התשובה בכך שאנחנו מביאים את כל מה שיש בעולם השחור אל העולם הלבן שלנו, בתוך תחנות הטוטו, על השולחן.

טל גורקי: זה דבר שלא היה עד היום.

טל גורקי: התפקיד שלנו במועצה הוא לייצר אלטרנטיבה להימורים הבלתי חוקיים.

טל גורקי: אנחנו לא יכולים להתמודד איתם, אנחנו לא גופי אכיפה, אין לנו בלשים, אין לנו עורכי דין, משטרה ובתי-סוהר.

טל גורקי: אנחנו בסך הכל יכולים לייצר להם אלטרנטיבה.

טל גורקי: מצחיק שזה בא בדיוק אחרי פרשת ישראל כהן אבל זה אחרי עבודה של 3 שנים, טכנולוגית, חוקית, רגולציה, אלף ואחד דברים.

אבשלום וילן: האם היה שינוי של החוק?

טל גורקי: היתה תוספת לתקנות במסגרת החוק הקיים.

טל גורקי: אנחנו עולים לאוויר עם המשחק הזה ב-20.3.

טל גורקי: צריך לזכור שב-21.3 יתקיים המשחק של הפועל תל-אביב מול מילאן.

טל גורקי: עד היום אי אפשר היה להמר על זה בטוטו.

טל גורקי: ביום חמישי הבא כבר אפשר יהיה להמר גם על המשחק הזה, שנקרא "ווינר".

אבשלום וילן: בואו נעבור את יום חמישי הזה ואז נראה.

טל גורקי: זאת מערכת שלמה של משחקים.

טל גורקי: ניתן יהיה להמר כמעט על כל אירוע שקורה בארץ ובעולם, בעיקר באמצע השבוע, מה שעד היום לא היה ניתן, בשיטה שונה של יחסי הימורים.

טל גורקי: לא אכנס לפרטים.

אבשלום וילן: האם ההימור הוא רק על תוצאות או גם על מה שתיאר פה מר יצחק שני, גם על מספר הקרנות, מספר הכרטיסים האדומים, מספר הפנדלים וכן הלאה?

טל גורקי: ההימור בשלב הראשון הוא על ניצחון, תיקו או הפסד (1-X-2), כמו בטוטו המסורתי.

טל גורקי: בשלב שני תהיה גם אפשרות לקחת משחק בודד ולפרק אותו למרכיבים, אבל בצורה הוגנת.

טל גורקי: לא יהיה הימור על מספר הכרטיסים האדומים שיוצאו במהלך המשחק, שבזה יש השפעה אנושית מאוד גדולה; לא יהיו הימורים על מספר קרנות במשחק - לא יהיו דברים מהסוג הזה.

טל גורקי: אגב, אנחנו לא ממציאים כלום.

טל גורקי: הבאנו את זה מהעולם הגדול.

טל גורקי: זה יצא לאוויר העולם לפני 10 שנים, למדנו את זה והבאנו לפה.

אבשלום וילן: על איזה ווליום אתה מעריך זה יתפתח?

אבשלום וילן: מה הצפי שלכם?

טל גורקי: בעולם המערבי, שמשם הבאנו את המשחקים, זה עובד כבר ב-12 מדינות לפחות.

טל גורקי: לגבי הגידול בהכנסות מהימורי הספורט בטווח של 2-3 שנים - לא ביום הראשון - במדינות בהן זה פחות הצליח היה גידול של 30%-40%, במדינות בהן זה מאוד הצליח הגידול היה של מאות אחוזים.

טל גורקי: יש פה פוטנציאל עצום.

טל גורקי: אנחנו יודעים שהשוק הבלתי חוקי של הימורי ספורט בלבד - כי בלתי חוקי זה הרבה דברים: זה קזינו, זה אלף ואחד ודברים - הוא לפחות מיליארד שקל.

טל גורקי: ההכנסות שלנו היום הן 700 מיליון.

טל גורקי: אם מתוך המיליארד שקל האלה - וזה בנוסף, כי ישחקו בזה אנשים שלאו משחקים בהימורים הבלתי חוקיים - נצליח לגייס כמה מאות מיליוני שקלים ומזה ישארו לנו עוד כמה עשרות מיליוני שקלים לספורט, בזה את שלנו עשינו.

אבשלום וילן: האם אתה מעריך שבטכנולוגיות שקיימות אצלם וביכולת הפריסה שלכם אפשר יהיה להגיע ל-500 מיליון שקל, מתוך מיליארד השקלים השחורים המסתובבים בשוק - אמנם אין חפיפה אבל זה סדר הגודל - שתוכלו להכניס לתוך המערכות הקיימות של הספורטוטו בישראל?

טל גורקי: אני אומר מה שאמר יושב-ראש המועצה להסדר הימורים בספורט במסיבת העיתונאים שהשיקה את המשחק החדש שלשום.

טל גורקי: הוא אמר שבטווח של 5 שנים - לא ביום אחד - המטרה שלנו להגיע במשחקים האלה ל-500 מיליון שקל.

טל גורקי: אבל בטווח של 5 שנים, כי צריך ללמד את הציבור את המשחקים האלה, להרגיל אותו, לפרסם.

טל גורקי: זה מערכת שלמה שצריך לבנות אותה.

טל גורקי: אבל בטווח של 5 שנים הוא אמר שהיעד שלו להגיע לחצי מיליארד שקל מהמשחקים האלה.

אבשלום וילן: כלומר, בטווח הקצר כל הרשת הבלתי חוקית, שלהערכתם מגלגלת כמיליארד שקל בשנה ואולי יותר, בעצם תתגלגל בקצב משלה.

טל גורקי: צריך להבין, האנשים שמפעילים את ההימורים הבלתי חוקיים נמצאים בלחץ גדול מאוד.

טל גורקי: אנחנו מרגישים את זה.

טל גורקי: בחודש מרץ עשינו מסיבות עיתונאים בכל הארץ, כדי ללמד את העיתונאים בכל מקומון ובכל רדיו אזורי את המשחק הזה, כדי שיוכלו גם למכור אותו ולהבין אותו.

טל גורקי: זה לא משחק מסובך אבל הוא מקצועי.

טל גורקי: שמענו מהם אתמול עד כמה אלה שמפעילים את ההימורים הבלתי חוקיים נמצאים בלחץ, איזה אינפורמציות מנסים להעביר לנו דרכם.

טל גורקי: הם בלחץ גדול מאוד מהדבר הזה.

טל גורקי: אין ספק, איפה שיש פשע - יהיו הימורים בלתי חוקיים.

טל גורקי: אי אפשר להרוג את ההימורים הבלתי חוקיים.

טל גורקי: זה דבר שקיים בכל העולם ויהיה קיים גם פה.

טל גורקי: אנחנו מנסים לתת לו אלטרנטיבה כדי שלאנשים טובים ונורמליים תהיה אלטרנטיבה חוקית ולא יצטרכו להמר בחדרים אפופי עשן או באיזה פינות רחוב אפלות, ולהיות במצב שאם הם לא הביאו את הכסף אז יטביעו את הבן שלהם בים וימשכנו את האישה או ישרפו להם את המכונית.

פז כהן-גת: בעבודת הכנה שעשינו לקראת הדיון בוועדה ניסינו לבדוק האם יש הימורים באינטרנט.

פז כהן-גת: נכנסנו לאתרי חיפוש ומצאנו שיש 42 אתרים להימורי ספורט בעברית, שמדברים על משחקים בארץ: על כמות הסלים ששחקן כדורסל קולע, על כמות שערים, על כמות כרטיסים אדומים.

פז כהן-גת: הכל קיים, הכל בעברית.

פז כהן-גת: יש להם תקנון.

פז כהן-גת: יש לנו את זה פה גם כדוגמה.

פז כהן-גת: זה אתר בעברית שנתמך על-ידי שרת בחוץ-לארץ.

פז כהן-גת: ההימורים האלה, שהם כן חוקיים ---

טל גורקי: חד-משמעית, זה לא חוקי.

אבשלום וילן: זה לא חוקי.

אבשלום וילן: אני מבקש שתעביר את כל החומר למשטרת ישראל.

פז כהן-גת: גם בעת המשחק של מכבי תל-אביב שודרה פרסומת לאתר הימורים.

פז כהן-גת: גם מי שפותח את אתר מעריב באינטרנט רואה פרסומת לאתר הימורים.

טל גורקי: הפרסומת במהלך המשחק של מכבי תל-אביב היתה שלנו.

טל גורקי: פעם ראשונה פרסמנו את המשחק "ווינר".

פז כהן-גת: ב"מעריב אינטרנט" יש אתר שנקרא "yahoops,  שגם הוא אתר הימורים.

פז כהן-גת: יש בידי את התקנון שלו.

פז כהן-גת: זה אתר שנמצא בחוץ-לארץ אך הכל שם בעברית.

פז כהן-גת: הפרסום גם הוא בעברית באתרים ישראליים.

פז כהן-גת: ההימורים שם הם במפורש על מספר סלים, מספר נקודות, מספר כרטיסים - על הכל.

צבי שרף: אנחנו לא נוכל להתמודד עם ההימורים הבלתי חוקיים.

צבי שרף: אולי המשטרה יכולה אבל השאלה היא האם יש לה את האפשרות לעשות את זה.

צבי שרף: המבט שלי מופנה קדימה.

צבי שרף: אני לא יודע מה סדרת החוקים שחבר הכנסת זבולון אורלב יעביר.

צבי שרף: בשבילי הכי חמור הוא אם איזה ספורטאי פעיל במשחק - שחקן, מאמן, שופט או מנהל - יטה משחק.

צבי שרף: בעצם אני לא יודע איפה מופיע בספר החוקים שזה אסור ומי אמור לשפוט את השחקן.

צבי שרף: אם שחקן ייתפס בהטיית משחק - השחקן יוכל להגיד שאף אחד לא אמר לו שאסור לו להטות תוצאה של משחק.

צבי שרף: לדעתי זאת העבירה החמורה ביותר בעולם.

צבי שרף: אולי צריך להגיע למצב שכאשר מחדשים כרטיס שחקן של שחקן בכדורגל או בכדורסל, כמו שלמשל במפעלים הבינלאומיים אתה מתחייב לא לצרוך סמים וחומרים אסורים, שהשחקן יידע שהוא עובר עבירה לפי איזשהו ספר חוקים אם הוא ישתתף בהטיית משחק.

צבי שרף: לדעתי זה הדבר הכי חמור.

צבי שרף: איש כזה, שמטה משחק שבו הוא משתתף, צריך להיות מורחק מפעילות ספורטיבית לכל ימי חייו.

אבשלום וילן: למיטב ידיעתי זה מופיע בתקנונים של ההתאחדויות והאיגודים.

אבשלום וילן: גם חוק הספורט מתייחס לזה.

חיים צימר: מר צבי שרף מדבר על ההסברה.

צבי שרף: כשהוא חותם על כרטיס ליגה, הוא יצטרך לחתום על כך שאסור לו לקחת סמים אסורים ואסור לו להשתתף בהימורים על המשחק שלו.

איציק רט: הוא מעלה פה נקודה מעניינת.

איציק רט: לא רק כשהוא משפיע על תוצאת משחק אלא גם כשהוא משפיע על מהלך של משחק הוא צפוי ל-3 שנות מאסר.

איציק רט: צריך לתת לזה פרסום נכון.

צבי שרף: אם בגלל הימורים הוא קיבל כרטיס אדום בכוונה, או עבר עבירה בכוונה ונקבעה בעיטת פנדל, או שהוא מוריד את כמות הסלים כדי שההפרש יקטן בגלל הימורים - זה חמור מאוד.

צבי שרף: צריך להוריד את זה מהשורש.

אבשלום וילן: אנחנו ניפנה ליועצת המשפטית של הוועדה ונבדוק את הסטטוס המשפטי.

אבשלום וילן: בהחלט יש מקום לגבש המלצה מסוג כזה, מעבר לקבוע בחוק, שתהיה גם התחייבות פומבית, שכל שחקן יחתום ויתחייב במסגרת ההתאחדויות בכל ענפי הספורט, שהכל יהיה ברור וגלוי.

אבשלום וילן: יש בזה גם אקט חינוכי ציבורי.

אבשלום וילן: נבדוק את המסד המשפטי הקיים.

אבשלום וילן: אם שאלת, אני אפרט.

אבשלום וילן: הוועדה יצרה שרשרת חוקים ובמקביל חבר הכנסת אורלב העביר את החקיקה הממשלתית, שהיא זהה לחלוטין.

אבשלום וילן: בשלב זה החקיקה הממשלתית והחקיקה הפרטית אוחדו.

אבשלום וילן: החוקים הללו אמורים לאפשר מצב של הורדת גדרות במגרשים, של הגנה על שופטים, מאמנים ושחקנים מהתפרצות קהל.

אבשלום וילן: היא תאפשר, דרך צילומי וידיאו, דרך שוטרים להביא אנשים למעצר, לשיפוט מהיר, כולל ענישה של עד שנתיים מאסר.

אבשלום וילן: אותם אנשים, הקומץ המתפרע, במשחקי כדורגל וכדורסל לא יוכלו להיות במגרש בשעות המשחקים.

צבי שרף: אני לא בטוח שהורדת הגדרות היא דבר הכי טוב בעולם.

צבי שרף: בשישי-שבת הזה הייתי ביוון ב-4 משחקי ליגה וראיתי כיצד זה עובד שם.

אבשלום וילן: זה מכלול שלם של צעדים, כולל שינויי חקיקה, שכולם ביחד יאפשרו את הורדת האלימות.

יצחק וקנין: הייתי רוצה להשלים כמה דברים.

יצחק וקנין: ראשית, מלה טובה לבתי-המשפט בתחום הזה.

יצחק וקנין: היתה פסיקה בשבוע שעבר של כבוד השופט סבן בבית-המשפט המחוזי.

יצחק וקנין: אנחנו התמודדנו עם גוף שנקרא, בניגוד לחוק, בשם "טוטו זהב".

יצחק וקנין: מעבר לעובדה שבית-המשפט אסר עליו להשתמש בשם הזה ודרש למחוק את הרישום אצל רשם החברות, הגוף הזה עסק בהימור לא חוקי, דהיינו: בהעברת ההימורים לספרד, היינו הטוטו הספרדי.

יצחק וקנין: לא רק שהוא קנס אותו במאות אלפי שקלים אלא בעצם מתוך הפסיקה ניתן ללמוד שכל אזרח במדינה שייתפס בהימורים לא חוקיים, אנחנו נוכל לתבוע אותו.

יצחק וקנין: צריך לצאת מסר ברור לחלוטין שאנחנו נוכל להגיע לאנשים האלה ולתבוע אותם על הנזק שנגרם לספורט.

יצחק וקנין: הטוטו בישראל סיים מכרז לפני מספר שבועות.

יצחק וקנין: היום משרד החקירות עובד מול התחנות (מעל אלף תחנות) שיש לנו, על מנת להבטיח שלתחנות שלנו בהימורים החוקים לא תיכנס שום מסגרת של הימורים לא חוקיים.

יצחק וקנין: אני בטוח שבתחנות שלנו - ואני בודק את העניין לאורך שנים -  הכל נקי לחלוטין, ונדאג שכך זה גם יימשך.

אבשלום וילן: נדמה לי שוועדת עציוני עשתה חשבון שעדיין ישנה נוסחה מתמטית, שעל בסיס השקעה מסוימת ניתן להגיע עם הטיית משחק אחד לפיתרון ולקחת את כל הקופה.

אבשלום וילן: האם במערכת שבניתם היום ישנן חסימות, שלא יאפשרו להגיע לנוסחאות מתמטיות כאלה?

יצחק וקנין: כלכלית, אני לא מכיר מישהו שיכול היום לקחת את הקופה, לאור מה שצריך להשקיע ב-16 משחקים.

יצחק וקנין: כפי שאמרתי, הספורט נראה לי טהור לחלוטין, גם אם יש תפוח רקוב כזה או אחר, פעם מהפועל חדרה ופעם ממקום אחר.

יצחק וקנין: נראה לי שהספורט נקי לחלוטין.

יצחק וקנין: אני לא מכיר משקיע שיהיה מוכן להשקיע כל-כך הרבה.

יצחק וקנין: ההשקעה עולה הרבה יותר מהפרס הראשון.

אבשלום וילן: כלומר, אתה מעריך שבאופן עקרוני המערכת שלכם נקייה, מסודרת וקשה מאוד לחדור לתוכה ולהשפיע על הספורט.

יצחק וקנין: אני רוצה שהכסף שמגיע למערכות הלא חוקיות יגיע למערכת הטוטו ולטובת הספורט.

אבשלום וילן: נשאל את נציגי משטרת ישראל, האם אתם מקבלים תלונות?

אבשלום וילן: האם ישנה התמודדות ברמת האכיפה עם תופעת ההימורים הבלתי חוקיים?

ג'ודי עלאיוף: אני לא יודעת.

ג'ודי עלאיוף: שמענו מהאדון הזה שהיו מפגשים עם ראש אגף החקירות.

ג'ודי עלאיוף: אני מתחייבת לבדוק, לחזור לוועדה ולדווח.

אבשלום וילן: מר שני, אמרת שיש לכם חומר על היקף התופעה, על מקומות בהם היא מתרחשת.

אבשלום וילן: אני מבקש שתעבירו את כל החומר הזה למשטרת ישראל, לאגף החקירות.

יצחק וקנין: הוא נמצא אצל ראש אגף החקירות.

יצחק וקנין: ביום האחרון של החקירה שניהלנו לפני שנתיים, ב-4.3 מסרתי את כל החומר אישית לראש אגף החקירות דאז, מר סדבון.

יצחק וקנין: באותו דיון נכחו יחד איתי עו"ד רוני בראון ומר שאול סווירי.

יצחק וקנין: מסרנו את כל החומר, ואז סגרנו את החקירה.

אבשלום וילן: בשנתיים האחרונות, מטבע הדברים, אני מניח שהיו התפתחויות ויש גם אולי חומר נוסף.

אבשלום וילן: בכל מקרה, אבקש גם מנציגי משטרת ישראל לדווח לנו איפה עומדת החקירה, מה עושים, האם יש צורך בהחמרת חקיקה.

אבשלום וילן: עובדתית אני מקבל את ההנחה שלכם, שבכל מקום כאשר ישנם אירועי ספורט וישנה הנטייה הזאת להמר, התופעה קיימת.

אבשלום וילן: השאלה היא על סדרי הגודל ועל ההיקפים.

אבשלום וילן: אתם אומרים בעצמכם שלפי ההערכות שלכם פה מדובר על שוק ששווה עד 6 מיליארד שקלים, שמתוכו השוק המאורגן והממוסד (עם מפעל הפיס) אוחז כ-3 מיליארד שקלים.

אבשלום וילן: בעצם אתם מעריכים ש-3 מיליארד שקלים, פחות או יותר (קשה להעריך את זה), מסתובבים היום.

טל גורקי: זה לא רק בהימורי ספורט.

טל גורקי: זה גם בקזינו פירטיים.

אבשלום וילן: אכן, בהימורים מכל הסוגים.

אבשלום וילן: אם הערכתם את השוק הזה בכמיליארד שקלים, אין ספק שזה תופעה בהיקף מאוד משמעותי.

אבשלום וילן: קודם כל, יש מס הכנסה, יש דברים אחרים.

אבשלום וילן: שלא לדבר על כל התרבות האי-חוקית שמתלווית לזה: פשע, עולם תחתון וכולי.

אבשלום וילן: מה עוד שהצגתם שזה קיים גם בקרב בני נוער.

אבשלום וילן: מר זוכמן, כנציג משרד החינוך, האם לך ידוע על תופעות של הימורים על ספורט בתוך בתי-ספר תיכון?

אברהם זוכמן: לגבי ספורט בתי-הספר - בוודאי שלא.

אברהם זוכמן: בדברים אחרים - אני לא קשור ואני לא יודע.

שלומי אברמוב: נגד הספסרים אתם לא יכולים לפעול, אז דווקא פה נגד ההימורים אתם רוצים להצליח ולעשות לזה סוף?

שלומי אברמוב: על הספסרים עוד לא הצלחתם לשים יד.

אבשלום וילן: בנושא הספסרים ישנה בעיית חקיקה.

אבשלום וילן: הפעולה שהמשטרה מבצעת כעת כנגד הספסרים היא בניגוד לחוק הקיים.

אבשלום וילן: טוב שהערת.

אבשלום וילן: אתמול בלילה עברה בקריאה ראשונה הצעת החוק של חבר הכנסת אליעזר זנדברג שמסדירה את הנושא.

אבשלום וילן: גם היא הוכנה בוועדת החינוך והתרבות של הכנסת, בראשות חבר הכנסת אורלב.

אבשלום וילן: אני מאוד מקווה שלאחר הפגרה אנחנו נעביר את החוק הזה בקריאה שניה ושלישית.

אבשלום וילן: הוא צריך להיות בדיוק המשלים של שורת חוקי הספורט שיעברו מחר  בכנסת בקריאה שניה ושלישית, כדי לסגור את המעטפת הזאת מכל הכיוונים.

אבשלום וילן: אני מזכיר לך - אתה כבר היית פה בדיונים - שהוועדה הזאת לא באה לעשות בומים על-קוליים ולא עובדת מול מצלמות הטלוויזיה.

אבשלום וילן: הוועדה מנסה לעשות דבר אחד.

אבשלום וילן: אנחנו מנסים להוביל תהליך עם כל הגורמים וכל הגופים ולסגור אותו בכל הקשת.

אבשלום וילן: ברור שזה לוקח זמן.

אבשלום וילן: ברור שברגע שיש תופעה של ספסרים, מצד אחד, והימורים בלתי חוקיים, מצד שני, ומערכת שלמה של לחצים שמופעלת, היא מפריעה לקיום ספורט הוגן ויפה.

אבשלום וילן: עם זה אנחנו מתמודדים, יחד עם כל הגורמים האחרים.

אבשלום וילן: אנחנו הגוף המחוקק.

אבשלום וילן: כאשר צריך לעשות שינויי חקיקה, אנחנו מבצעים.

אבשלום וילן: ישנן ההתאחדויות השונות, שאחראיות על הפעילות בענפי הספורט; ישנה משטרת ישראל, שהיא הגורם האוכף; ישנם בתי-משפט; ישנו משרד החינוך.

אבשלום וילן: יש מערכת שלמה.

שלומי אברמוב: דרך אגב, אנחנו במכבי תל-אביב בפעולה מאוד פשוטה הצלחנו למנוע ספסרות.

שלומי אברמוב: בדרך כלל כשיש לנו משחק חוץ אנחנו דורשים מיושבי-ראש הקבוצות המארחות לקבל לידינו את כרטיסי החיילים והנוער.

שלומי אברמוב: הם מעבירים אותם לתל-אביב דרך משרד "לאן", בצורה מסודרת.

שלומי אברמוב: כל יום שישי האוהדים שלנו יודעים שבין השעות 2-4 במתקן האימונים בקריית שלום יש מכירת כרטיסים אך ורק לחיילים ולנוער.

שלומי אברמוב: כך שאת הספסרים אנחנו מכירים וגם את האוהדים שלנו אנחנו מכירים.

אבשלום וילן: כל הכבוד.

אבשלום וילן: זה שיפור יפה.

אבשלום וילן: בישיבת הוועדה שבה השתתפו נציגי האוהדים כמדומני נאלצתם לצאת לפני גמר הישיבה כדי להגיע לכנס אוהדים בבלומפילד.

שלומי אברמוב: זאת היתה הצלחה אדירה.

אבשלום וילן: אולי היתה הצלחה אדירה, אבל שמעתי שקראו שם קריאות גזעניות ומר לוני הרציקוביץ היה צריך להזיע חזק מאוד.

שלומי אברמוב: קודם כל, אותו כתב התנצל על מה שכתב, כי זה באמת לא מה שהיה.

שלומי אברמוב: היו כמה קריאות אבל אנחנו, אוהדי הקבוצה היותר מבוגרים, השתקנו אותם.

שלומי אברמוב: את זה הכתב שכח לציין.

שלומי אברמוב: מעבר לזה, הכנס הזה היה מוצלח מאוד כי התגבשנו שם והצלחנו למכור רק ליציע אחד 2,350 מנויים.

שלומי אברמוב: אני לא יודע אם איזה קבוצה אחרת הצליחה להגיע להישג כזה.

אבשלום וילן: דיברנו על חוגי האוהדים.

אבשלום וילן: אני חושב שזאת באמת יוזמה יפה.

אבשלום וילן: נדון בזה בהמשך.

אבשלום וילן: האם עוד מישהו רוצה להתבטא לגבי ההימורים?

אריק הניג: יש לי שאלת תם.

אריק הניג: הטוטו מעביר כספים רבים לצרכי הציבור.

אריק הניג: האם יש מעבר של כסף למלחמה באלימות פרופר, כמו למשל לתגבור האבטחה והשמירה?

טל גורקי: לא באופן ישיר.

אריק הניג: ההימורים והאלימות הם שני הנזקים הגדולים ביותר לספורט בעולם, לא רק בארץ.

אריק הניג: אולי כדאי לשלב ביניהם, להעביר קצת כסף מהכנסות הטוטו לטיפול באלימות.

טל גורקי: הכסף הולך לקבוצות.

אריק הניג: אני יודע בדיוק לאן הכסף הולך אבל יש כל-כך הרבה כסף.

יצחק וקנין: אנחנו משלמים כבר את השיטור, כדי לשמור על המשחקים.

יצחק וקנין: עוד מעט נשלם את הכל.

יצחק וקנין: גם הוצאות רפואיות.

יצחק וקנין: נציגי ההתאחדות לכדורגל נמצאים פה - ההתאחדות מתוקצבת.

יצחק וקנין: יש לה את קרן ההגינות  בספורט והיא עוסקת בסוגייה הזאת.

יצחק וקנין: היא מעבירה כסף למרכזים, לספורט בגדול.

יצחק וקנין: כמובן שההיקפים אולי לא מספיקים אבל זה עניין של משאבים.

אריק הניג: יש עוד נקודה בעניין ההימורים.

אריק הניג: בהימורים כלליים, כמו קזינו, בכל העולם לא הצליחו לטפל במנהלי ההימורים ולבער את התופעה.

אריק הניג: הטיפול היחידי הוא על-ידי הקמת קזינו ממוסד.

אריק הניג: בהימורים בקזינו - זה בעיה.

אריק הניג: בהימורים בספורט - יש קטע שאפשר לטפל בו.

אריק הניג: איך?

אריק הניג: הכלים החשובים ביותר בהימורים הם השופט, השחקן והמאמן.

אריק הניג: אם תופסים מישהו - השחקן, המאמן והשופט צריכים לדעת שהם ייענשו בכל החומרה.

אריק הניג: ציינו פה קודם שהעונש הוא 3 שנים.

אריק הניג: זה בדיחה, כי זה עבירה כל-כך חמורה.

צבי שרף: העונש צריך להיות הרחקה לכל ימי חייו של העבריין.

אריק הניג: קודם כל הרחקה מהספורט, ושנית, 10 שנות מאסר.

אריק הניג: אם העונש יהיה כבד, נטרפד חלק גדול מההימורים.

יצחק וקנין: שמענו לפני 4-5 חודשים על נושא השופטים.

יצחק וקנין: התפרסמה כתבה, יומיים התקשורת עסקה בנושא הזה.

יצחק וקנין: אני, שמקורב לטוטו וחי את הדברים, הייתי רוצה לשמוע מה משטרת ישראל עשתה בנושא הזה.

יצחק וקנין: אני חושב שהשופטים לא מושחתים, אני חושב שהכל בסדר בתחום הזה, אבל מישהו צריך להגיד את הדברים האלה.

אבשלום וילן: היה פה דיון על נושא השופטים.

אבשלום וילן: זה היה במסגרת חשדות.

אבשלום וילן: מה שהיה צריך להיבדק, נבדק.

אבשלום וילן: למיטב ידיעתי, לא היו ממצאים.

אבשלום וילן: אני לא יכול להגיד אפילו שהיתה הכפשה.

יצחק וקנין: חשוב שגם יגידו את זה.

אבשלום וילן: גם על זה יש צו איסור פרסום מאחר שמתנהלת חקירה.

אבשלום וילן: אני אומר חד וחלק, הנושא של ההימורים הבלתי חוקיים הוא בבחינת סרטן בגבו של הספורט.

אבשלום וילן: ישנם כללים.

אבשלום וילן: אנחנו נבדוק את ההצעה של מר צבי שרף, זה כיוון אחד.

אבשלום וילן: כיוון שני הוא פרסום קמפיין כנגד האלימות.

אבשלום וילן: דיברנו על זה הרבה.

אבשלום וילן: אני מאוד מקווה שאם הספורטוטו למשל יגדיל את הכנסותיו, כתוצאה מזה יווצרו מקורות נוספים.

אבשלום וילן: אבל אמרו נכון, בצדק, שהם לא הכתובת.

אבשלום וילן: אנחנו נצטרך לעבוד עם ההתאחדויות, עם הגופים שמנהלים את הספורט באופן יום-יומי ויחד איתם לבצע את הקמפיין הזה.

אבשלום וילן: הרי הם גוף מתווך.

אבשלום וילן: הם עוסקים בארגון משחקי ההימורים ולאחר מכן את עודפי הכסף הם מעבירים לגופי הספורט.

אבשלום וילן: גופי הספורט הם וולונטריים.

אבשלום וילן: כנסת ישראל לא תכתיב לגופי הספורט.

אבשלום וילן: הכל יהיה תוך שיתוף פעולה.

שלומי אברמוב: אני יכול להגיד לך שההרגשה ביציע היא בכלל לא נעימה כאשר עולים חשדות.

שלומי אברמוב: אני לא יודע אם ישראל כהן אשם או לא אשם, אם השופטים אשמים וכן הלאה.

שלומי אברמוב: מהטריבונה ההרגשה היא לא נעימה בכלל.

אבשלום וילן: אני בהחלט מבין אותך.

אבשלום וילן: יש לך את כל הסיבות להרגיש כך.

אבשלום וילן: אם יש חשד שהדברים בעצם לא מתנהלים ספורטיבית, שנכנסים גורמים אחרים - זה הורס כל ספורט.

אבשלום וילן: זה ברור לגמרי.

שלומי אברמוב: מתי היית פעם אחרונה במשחק כדורגל?

אבשלום וילן: לפני שבועיים.

שלומי אברמוב: ראית טעות של שופט במהלך משחק?

אבשלום וילן: חשבתי שהיתה טעות.

אבשלום וילן: בסוף, כשראיתי את צילומי המשחק בטלוויזיה הסתבר שלא היתה טעות.

אבשלום וילן: אני מדבר על ההרחקה של אבי נמני.

שלומי אברמוב: על זה נתווכח אחר-כך.

אבשלום וילן: לא נתווכח.

אבשלום וילן: סברתי כמוכם, ואחרי זה ראו בטלוויזיה שהוא כנראה כן צדק.

אבשלום וילן: זה הספורט - יש כללים, מכבדים החלטת שופט.

אבשלום וילן: אולי בדרבי הבא אתם תנצחו.

אבשלום וילן: לסיכום:     	1) אני מאחל לטוטו הצלחה במשחק החדש.

אבשלום וילן: 2) אני מבקש לקבל דיווח מאגף החקירות במשטרה.

אבשלום וילן: 3) אנחנו נבדוק את הצד המשפטי ונגבש המלצה לגבי מה שהציע מר צבי שרף.

אבשלום וילן: נעבור לנושא האחרון שעל סדר היום: הטלוויזיה החינוכית - קמפיין כנגד אלימות בספורט.

צבי שפירא: אגיד בקיצור שהעניין של הטלוויזיה החינוכית בנושא הספורט עומד על שני בסיסים: בסיס אחד הוא הבסיס המקצועי-טלוויזיוני, והבסיס השני הוא הבסיס החינוכי.

צבי שפירא: העיקרון החינוכי הוא שמנחה את העניין שלנו.

צבי שפירא: אחרת, לא היינו מתעסקים בספורט, מכיוון שיש כבר ערוצי ספורט וגם הערוצים הארציים עוסקים בספורט, במשחקים שגם יש בהם היבט כלכלי מרחיק לכת.

צבי שפירא: העניין העיקרי שלנו הוא חינוכי.

צבי שפירא: לכן גם הגענו לכך שאנחנו לאט-לאט - ויכול להיות שאנחנו עכשיו בצעד מכריע - לקראת "השתלטות" על נושא ספורט הנוער.

צבי שפירא: אנחנו עושים את זה דרך התכנית "ספורטיווי", שהיא תכנית כללית, שעוסקת גם בנושאים ספורטיביים כלליים, אבל עם מיקוד מיוחד על נושא הנוער; וכן דרך שידור משחקי ליגת העל בכדורסל של בתי-הספר, שבה אנחנו מארחים בשידורים חיים את המשחקים המעניינים של ליגת העל; ועל-ידי כיסוי אירועים שונים בתחומים שהערוצים המסחריים או הערוצים המרכזיים לאו דווקא עוסקים בהם.

צבי שפירא: עכשיו אנחנו עומדים לקראת חתימה על הסכם עם ההתאחדות לכדורגל על שאנחנו נעביר בשידורים חיים את המשחקים המרכזיים של הליגה הלאומית לנוער בכדורגל.

צבי שפירא: יש עוד כל מיני שאלות פתוחות אבל אני מקווה שנגיע לכך ואז גם נוכל לומר שנתנו את היריעה כולה.

צבי שפירא: המאבק באלימות הוא בעינינו נושא מרכזי וכלל לא שולי.

צבי שפירא: אנחנו נותנים לו ביטוי בשידורים שלנו.

צבי שפירא: נראה פה בקלטת כמה פעולות שעשינו במשך השנים, מעין מדגם.

צבי שפירא: אנחנו מוכנים להוביל מהלך הרבה יותר כללי, הרבה יותר כולל והרבה יותר משמעותי, שבו אנחנו נהיה החלק התקשורתי.

צבי שפירא: ברור לנו שאנחנו צריכים להיות רק חלק מהמכלול שיעסוק במהלך.

צבי שפירא: אנחנו מוכנים גם להוביל אותו ולתת לו מקום.

אבשלום וילן: יש לי שאלה מנהלתית: מה מקורות תקציבה של הטלוויזיה החינוכית הישראלית?

צבי שפירא: יש לנו שני מקורות: 1) תקציב ממשלתי ממשרד החינוך.

צבי שפירא: אנחנו יחידת סמך במשרד החינוך.

צבי שפירא: 2) בגלל שאנחנו משדרים בערוצים מסחריים - אנחנו משדרים בערוצים 1, 2, 10 ו-23 (ערוץ 23 בכבלים הוא ערוץ מלא שלנו) - אנחנו גם בעלי הכנסות ממכירת זמן אוויר לפרסומות.

צבי שפירא: לפיכך יש לנו מקור כספי נוסף.

צבי שפירא: בעצם יש לנו גם מקור שלישי - תמיכות ועזרה מכל מיני גופים, ציבוריים בעיקר, שמעוניינים בנושא מסוים.

צבי שפירא: למשל, במאבק נגד אלימות אנחנו יכולים ליהנות מתקציבים שייתנו גופים המתעניינים בזה; בנושא זהירות בדרכים אנחנו נהנים מתקציבים ממשרד התחבורה.

צבי שפירא: יש הרבה מאוד עזרה לטלוויזיה החינוכית בנושאים שיש לגופים עניין בהם והם נושאים שמתאימים לנו.

צבי שפירא: לא נהיה מוכנים ללכת עם כל נושא.

שמואל כורזים: למעשה יש לנו שתי פלטפורמות כרגע, ופלטפורמה שלישית בהתהוות - ליגת הנוער.

שמואל כורזים: "ספורטיווי" היתה הבסיס ליציאתה לאוויר של מחלקת הספורט של הטלוויזיה החינוכית.

שמואל כורזים: מהרגע הראשון מה שראינו לנגד עינינו היה להביא ספורטאים מצליחים, ספורטאים בעלי שם, שהם מודל לחיקוי לבני נוער, לאוהדים, ודרכם להראות את הספורט, את ההצלחה, דרכם לקיים כל מיני מפגשים - כמו שתיראו בקלטת שערכנו - מפגשי אוהדים, מפגשים עם שחקנים, שיחות על בעיות שהתעוררו במגרשים בעקבות אירועים שונים, כדי שאותם "כוכבים" ינהלו את הקמפיינים האלה.

שמואל כורזים: למעשה כרגע מדובר על הזנקה של איזה קמפיין, ויש רעיונות חדשים, אבל בפועל חלק מהדברים כבר נעשו במהלך השנים, גם ב"ספורטיווי" וגם בשידורים מליגת העל.

שמואל כורזים: יש לנו תכנית מאוד רחבה על הליגה הלאומית לנוער; את "ספורטיווי" אנחנו משדרים בערוץ 2; את ליגת העל בכדורסל אנחנו משדרים בערוץ 1; וגם את ליגת הנוער אנחנו מתעתדים לשדר בערוץ 1.       	(הקרנת קלטת וידיאו)

רן בן-שמעון: אני חייב להגיב במשפט אחד על מה שאמרתם קודם.

רן בן-שמעון: מר צבי שרף, שהוא אדם שאני מאוד מכבד, רוצה שאני אחתום על התחייבות שאני לא אשתמש בסמים, לא אהמר ולא אטה תוצאות משחק.

רן בן-שמעון: אני לא אחתום על כזה דבר, לא משנה מי יבוא עם העט והנייר, ולא משנה מה יהיה הסכום שיעמוד מול זה.

רן בן-שמעון: לא צריך ללמד אותי.

רן בן-שמעון: לא צריך להחתים על שום דבר כזה אנשים נורמליים וישרים שמתעסקים בספורט והתחנכו נכון.

רן בן-שמעון: זה נמצא במהות שלהם ובאישיות שלהם.

רן בן-שמעון: אני לא צריך להחתים את יותם הלפרין על דבר כזה.

רן בן-שמעון: אני יכול לשים ידי על כך שעד סוף הקריירה הוא לא יצרוך סמים, כי זה משהו שקשור בחינוך.

רן בן-שמעון: העבודה שלנו ב"ספורטיווי" היא כמעט בהתנדבות, כי אנחנו מקבלים באמת הוצאות מינימליות, אנחנו לא עושים את זה בשביל הכסף.

רן בן-שמעון: "ספורטיווי" היא פינה שמתעסקת ממש בספורט טהור.

רן בן-שמעון: זה לא כמו המצב בקבוצות, עם כל הלחצים ועם כל ה"מה אתה אומר".

רן בן-שמעון: זה עוד מקום טהור וטבעי, שבו מתעסקים בספורט נטו, שבו יש עוד איזה אפשרות להשפיע על דור צעיר.

רן בן-שמעון: אני מרצה כבר 6 שנים בבתי-ספר בחיפה על אלימות בספורט.

רן בן-שמעון: אני יודע מניסיוני איך היא נגרמת.

רן בן-שמעון: אני יודע גם פחות או יותר איזה השפעה עצומה יש לנו על בני נוער.

רן בן-שמעון: אי אפשר להסביר כיצד דברים קטנים שקורים ביום שבת, כששחקנים עושים  תנועה קטנה אל עבר השופט במגרש - איזה השפעה יש לזה על בני נוער.

רן בן-שמעון: אני רואה שילדים משחקים ביניהם ופתאום אחד מהם עושה תנועת אווירון.

רן בן-שמעון: אני יודע שלתנועה של שחקן במגרש ולכל מלה שנאמרת יש השפעה עצומה על בני הנוער.

רן בן-שמעון: אני מאמין שדרך הכתבות שאני עושה ב"ספורטיווי", אני יכול להשפיע.

רן בן-שמעון: אני יוצא לשטח לפגוש בני נוער שיש להם אותו חלום, להיות שחקנים.

רן בן-שמעון: אמנם יכול להיות שבסוף החלום הזה הם רואים תקשורת וכסף וכדומה אבל בסך הכל יש בהם את אהבת המשחק.

אבשלום וילן: ההורים שלהם רואים את חלום הכסף.

רן בן-שמעון: לפעמים אני יוצא לראות משחקים של ילדים ביום שבת.

רן בן-שמעון: אני רואה הורים שיכולים "להרוג" את הילד שלהם בשביל תוצאה, ולא בשביל דרך.

רן בן-שמעון: אז אני יודע איזה משמעות יש לתכנית הזאת.

רן בן-שמעון: אני לא בא למכור כאן מוצר.

רן בן-שמעון: רציתי להגיד שזה הפינה שאני הכי נהנה בה בספורט.

רן בן-שמעון: אם היו פה עמית ענבר או ענת פבריקנט, השותפים שלי בהנחיית התכנית, גם הם היו אומרים אותו דבר.

רן בן-שמעון: אנחנו באמת לא מתעסקים רק בכדורגל אלא בכל ענפי הספורט, עם חבר'ה צעירים, מהבסיס.

רן בן-שמעון: מחר למשל נשדר כתבה על איזה ילדת כדורסל, שאתה לא מכיר את השם שלה.

רן בן-שמעון: בכל זאת, גם אם אנחנו כן מתעניינים ברייטינג, אנחנו עדיין רוצים לגעת בספורט מהפן הטהור שלו, לגעת בילדים.

רן בן-שמעון: לעשות כתבה על יותם הלפרין בגיל 15, בראשית הדרך, ולגלות את מה שאולי התקשורת אחרי זה תגלה, כשהוא יהיה מוצר שהוא כבר תוצר של התקשורת הזאת.

רן בן-שמעון: אנחנו רוצים לגעת בשאלה למה הם הצליחו ולא אחרים, מה צריך בשביל להצליח.

רן בן-שמעון: זה למעשה המהות של התכנית הזאת.

רן בן-שמעון: זה קטע באמת כייפי, שאני רואה בו ספורט טהור.

אבשלום וילן: אמרת משהו מאוד חשוב.

אבשלום וילן: התקיים בזמנו דיון בוועדה בנוכחות כמה שחקני כדורגל.

אבשלום וילן: יומיים קודם לכן נערך משחק של ביתר ירושלים, אני כבר לא זוכר נגד מי.

אבשלום וילן: במקרה באותו משחק השופט שרק נגד יוסי אבוקסיס (ששיחק אז בביתר) ויוסי אבוקסיס עשה כלפיו תנועה קטנה.

אבשלום וילן: אמר לו חבר הכנסת אופיר פינס-פז: אתה לא מודע בכלל איזה השפעה יש לתנועה קטנה כזאת שלך כלפי שופט, במעמדך, ברקורד שלך, על עשרות אלפי ילדים.

אבשלום וילן: אם נשמיע להם 100 הרצאות ו-100 דיונים, ומר זוכמן ידאג שכל המורים יעבירו שיעורי מחנך על הוגנוּת בספורט - תנועה אחת של שחקן פופולרי  יותר משפיעה.

רן בן-שמעון: זה מחזק את מה שאמרתי.

רן בן-שמעון: הלוואי שכאשר הייתי בן 20 הייתי מבין את מה שאני מבין היום בגיל 30.

רן בן-שמעון: גם אני הייתי עושה תנועות לשופטים וגם אני הייתי חלק מזה, כי אנחנו גדלנו לתוך זה.

רן בן-שמעון: הילדים היום מעתיקים מיוסי אבוקסיס, אז אני העתקתי ממשה סיני.

רן בן-שמעון: צריך להסביר לילדים את מה שאנחנו מבינים היום.

רן בן-שמעון: זה דור יותר חכם מאיתנו.

רן בן-שמעון: יש להם יותר כלים להתמודד עם דברים שאנחנו התמודדנו איתם.

רן בן-שמעון: צריך להבהיר להם, להקדים להם את ההבנה והתבונה הזאת כמה שיותר.

רן בן-שמעון: אנחנו קיבלנו את התבונה בגיל מאוד מבוגר.

אריק הניג: תעשו פינה בתכנית, כמו שציון נאנוס  עושה לפעמים, "כדור בראש", 3 דקות של תנועות שליליות.

אריק הניג: תאמין לי שכאשר השחקנים יראו את זה - זה החינוך הכי טוב.

אריק הניג: אפשר להלבין את פניו של השחקן ברבים ואז גם בני הנוער יראו שלא נעים להיות מוצג בצורה כזאת.

רן בן-שמעון: גם היום, עם 17 מצלמות בשידורים ישירים, עדיין מי שהתחנך לא טוב ומי שהגזע שלו עקום, ימשיך לעשות דברים שליליים.

צבי שרף: לא אתווכח עם מר רן בן-שמעון על מה שהוא אמר קודם.

צבי שרף: אני רוצה להתייחס לנושא של הטלוויזיה הלימודית.

צבי שרף: אני משדר בעיקר כדורסל.

צבי שרף: הצופים שלנו הם בעיקר ילדים.

צבי שרף: רק מספר קטן מאוד של מבוגרים צופה במשחקים.

צבי שרף: אני לפעמים המום מאנשים שאומרים לי שהם ראו את המשחקים.

צבי שרף: זה המקום להגיע לבני הנוער.

צבי שרף: את הדור היותר ותיק לא נתקן.

צבי שרף: קוראים לזה אלימות.

צבי שרף: אני חושב שאנחנו צריכים לטפל בתרבות הספורט שלנו, שהיא הבעיה שמביאה את כל התופעות הללו.

צבי שרף: יצא לי לאמן בחוץ-לארץ, גם בצרפת וגם ביוון, שהן מדינות ספורט שונות.

צבי שרף: אצלנו הבעיה מתחילה מתרבות הספורט, שנוגעת גם לנושא האלימות.

צבי שרף: ל"ספורטיווי" ולשידורי הכדורסל הישירים, לפחות אלה שאני משתתף בהם, אני מודיע לכם שיש השפעה גדולה מאוד.

צבי שרף: בעצם אנחנו צריכים לטפל בנוער.

צבי שרף: אולי עם חלק מהוותיקים המצב כבר אבוד ויהיה כמעט בלתי ניתן לתקן אותם.

צבי שרף: צריך להתחיל לעשות את זה.

צבי שרף: לא רק לדבר אלא צריך לעשות.

צבי שרף: אני חושב שהמסגרת הזאת, לפחות כל עוד היא ישנה, לפני שיסגרו אותה (כי כל דבר טוב במדינה הרי סוגרים), צריך להשתמש בה הכי טוב שרק אפשר.

רן בן-שמעון: אפשר לתקן את כולם.

רן בן-שמעון: רק שכדי לתקן את המבוגרים - זה ברמה של משטרה וענישה.

שלומי אברמוב: אני שומע אותם מדברים על מבוגרים, על כך שצריך להתבגר.

שלומי אברמוב: אני יכול להרשות לעצמי להגיד שאני די מבוגר.

שלומי אברמוב: אני בסך הכל בן 36 וכבר 25 שנים אני הולך אחרי מכבי תל-אביב, אחרי הקבוצה שלי, באותו יציע.

שלומי אברמוב: יש לכם טעות גדולה.

שלומי אברמוב: בשנה וחצי-שנתיים האחרונות יש ירידה גדולה מאוד באלימות בין מחנות האוהדים.

שלומי אברמוב: אנחנו מרגישים את זה גם כשאנחנו נוסעים לאיצטדיון טדי.

שלומי אברמוב: ב"טדי" אנחנו ממש מתחבקים לפני שאנחנו נכנסים למגרש על אף שיכולים לקלל ביציעים כמה שרוצים.

שלומי אברמוב: גם את אוהדי הפועל תל-אביב אנחנו מכירים טוב מאוד, לא בושה להגיד את זה.

אריק הניג: יחסית למה שהיה בבלומפילד לפני 30 שנה, שאז שרפו את הכיסאות, בוודאי שיש שיפור.

שלומי אברמוב: לימק"א בירושלים לא יכולנו להיכנס בלי לחטוף אבנים בראש ולא יכולנו לשבת ביציעים בלי לקבל בראש.

שלומי אברמוב: יש ירידה משמעותית, שמתחילה, לפחות אצלנו, מכך שהבוס הגדול שלנו הסכים להיפגש עם האנשים שאתם קוראים להם "הקומץ".

שלומי אברמוב: דווקא עם הקומץ הזה אתם צריכים להתחבר ולהתקשר.

שלומי אברמוב: גם הילדים האלה שיושבים ליד "הקומץ" לומדים מאותו "קומץ".

אבשלום וילן: אני מסכים איתך בהחלט שיש ירידה ברמת האלימות.

שלומי אברמוב: אני מדבר על היחסים בין מחנות האוהדים.

אבשלום וילן: אני מדבר באופן כללי.

אבשלום וילן: נכון שכמה מבעלי מועדוני הכדורגל הגדולים במדינה מגלים פתיחות רבה מאוד לנושא הזה, משקיעים הרבה מאוד מאמצים, גם כספים וגם אנרגיות בכיוון הזה.

אבשלום וילן: גם ההתאחדות לכדורגל משקיעה מאמצים.

אבשלום וילן: גם הניסיון משפיע, כי בכל אופן קבוצות ישראליות מגיעות לאירופה ואנחנו מתחילים גם משם לקבל משהו.

אבשלום וילן: זה בהחלט ניסיון חיובי.

אבשלום וילן: אני רואה את העידוד שמשמיעים מחנות אוהדים, את השירה, שגם כאשר לקבוצה לא הולך ממשיכים לעודד.

אבשלום וילן: אלה בהחלט תופעות חיוביות, שלפני 10 שנים לא ראינו בארץ.

אבשלום וילן: עם זאת, יש פה בהחלט נקודה בעייתית, שמגיל צעיר מאוד האמביציה של ההורים שהבן שלהם או הבת שלהם יהיו ספורטאים ברמה גבוהה, ושזה יהיה ביסוס כלכלי למשפחה, מורידה אותם מהפוקוס.

אבשלום וילן: מתחילות תופעות של אלימות במשחקים של ילדים.

אבשלום וילן: אני ביליתי על המגרשים מגיל 8, גם כשחקן וגם כאוהד.

אבשלום וילן: הבעיה המרכזית היא להחדיר את אהבת הספורט ולהחדיר את מה שמר רן בן-שמעון דיבר עליו, שלפני כסף, אחרי כסף, קודם כל תהיה אהבת הספורט.

אבשלום וילן: אם יש את אהבת הספורט - אפשר לטפל בכל הדברים האחרים.

אבשלום וילן: אם זה מהתחלה רק מין עסק מסחרי או כל מיני דברים אחרים - זה לא עובד, זה לא מחזיק.

אבשלום וילן: יש פה מעין תנועת מספריים.

אבשלום וילן: מצד אחד, באמת יש שיפור בהתנהגות האוהדים.

אבשלום וילן: מצד שני, מלמטה יש רחשים מאוד בעייתיים.

אבשלום וילן: לכן, צריך לנסות לטפל, לחבר את כל המישורים.

צבי שרף: אני חושב שהנושא של מועדוני אוהדים הוא מאוד מאוד חשוב.

צבי שרף: באירופה לכל איצטדיון יש שער אוהדים, כמו אצלנו שער 11, ושם מתרכז מועדון האוהדים.

צבי שרף: כך אתה יודע למי מכרת כל כרטיס.

צבי שרף: ראש מועדון  האוהדים הוא הקשר, אם יש איזה בעיה, לטוב ולרע.

צבי שרף: מועדוני האוהדים הם חלק מהדרך להגיע לאנשים ביציע.

אברהם זוכמן: הייתי רוצה להצטרף לדבריו של מר אריק הניג, לגבי עניין ההשפעה השלילית והחיובית של שחקנים במגרש.

אברהם זוכמן: אני חושב שהיה כדאי להראות פן מסוים לציבור.

אברהם זוכמן: אתה הצעת להראות 3 דקות של תנועות שליליות - אני מציע להציג דברים חיוביים.

אברהם זוכמן: אין להתעלם מדברים שליליים, שלא יהיו אי-הבנות בעניין הזה.

אברהם זוכמן: יכולה להיות פנייה של שחקנים "כוכבים" אל הקהל.

אברהם זוכמן: זה יכול להיות בנושאים כמו: "עשה כך, ולא כך".

אברהם זוכמן: "הכוכבים" בתנועה אחת מבטלים לנו 8-10 שנות חינוך.

אברהם זוכמן: לכן צריך לפנות אליהם ולתפוס במצלמות תנועות חיוביות כדי להראות: "כך צריך לעשות!"

אברהם זוכמן: .

יותם הלפרין: אני משחק כדורסל בכמה מסגרות: בקבוצת הנוער במכבי תל-אביב ובמסגרת ליגת-העל לבתי-ספר.

יותם הלפרין: אני מסתכל על זה משני היבטים שונים.

יותם הלפרין: אתן דוגמה מהיותי שחקן פעיל.

יותם הלפרין: כשאני הולך לשחק במשחק של נוער, במגרש יש קבוצה של הורים או של אנשים מסוימים ובאמצע המשחק אני שומע קללות לעבר שופט, יריקות וכל מיני דברים כאלה.

יותם הלפרין: אם ההורים, שהם בני 40-50, עושים דברים כאלה - ההורה הוא המודל הכי גבוה בשביל הילד שלו.

יותם הלפרין: אולי מפה זה מתחיל.

יותם הלפרין: לעומת זה, אם למשל המשחק של הקבוצה שלי משודר בטלוויזיה החינוכית בערוץ 11 ואנשים כמו מר צבי שרף מבקרים אותי ואומרים לי מה נכון ומה לא נכון במה שעשיתי, ואני מקבל גם דברים מעבר לכדורסל, מה אני צריך לעשות ביום-יום ואיך הייתי צריך לפעול, כך או אחרת - בני נוער בגילי רואים את השידורים - והשידורים של ליגת-העל באמת מעניינים את כל מי שעוסק בכדורסל, בגיל שלי לפחות - ואני חושב שהם יכולים ללמוד מהמקצוענים בינינו.

יותם הלפרין: לפעמים זה עדיף מאשר שילמדו מההורים, שבעצם לא תמיד מבינים, שצועקים ויורקים.

שמואל כורזים: אני חושב שיש קונצנזוס, שאם אפשר להשפיע - אפשר להשפיע רק בגיל הצעיר.

שמואל כורזים: כשהוועדה תסכם את דיוניה, הטלוויזיה החינוכית תשמח אם יוטל עליה להוביל את הקמפיין.

שמואל כורזים: אני לא יודע מה לוח הזמנים של הוועדה, מתי היא אמורה לנעול את הדיונים, אבל ברור שאם יוחלט על קמפיין כזה, הוא צריך לרוץ לאורך תקופה, כי זה לא "פגע וברח" אלא זה צריך להימשך שנה-שנתיים בתכנית ארוכת טווח.

שמואל כורזים: נשמח להוביל את הקמפיין הזה בפלטפורמות השונות שיש לנו.

אבשלום וילן: קודם כל, אני חושב שמה שאתם עושים עכשיו הוא מבורך ובהחלט מרשים.

אבשלום וילן: לגבי קמפיין: בזמנו דיברנו פה עם נציגי התקשורת האלקטרונית והכתובה על נושא המודעות, בצורה הקונבנציונלית.

אבשלום וילן: אנחנו בהחלט נהיה מוכנים לעזור לכל קמפיין, לגיוס ספונסרים בנושא, אבל זה מטבע הדברים סיוע מאוד זעיר, כי אנחנו ועדה של הפרלמנט.

אבשלום וילן: הוועדה מעלה את הנושאים, מציפה אותם ומציעה פתרונות.

אבשלום וילן: היא צריכה מאוד להיזהר מלעסוק בתחומים מסחריים, או בקמפיינים שקשורים בכסף.

אבשלום וילן: יכול להיות פה ניגוד אינטרסים.

אבשלום וילן: אנחנו נכוון ומאוד נתמוך אבל אנחנו לא נעסוק בשידוכים ובצד הכלכלי, כי זה לא מתפקידנו.

אבשלום וילן: אנחנו ניתן לכם את כל הגיבוי להמשך הדרך.

אבשלום וילן: אני חושב שאתם הולכים בקו מאוד נכון.

אבשלום וילן: כל תמיכה שנוכל לגייס לצורך העניין, גם של אנשים וגם של גופים וגורמים, נשמח לעזור ברצון.

אבשלום וילן: נעמוד בקשר.

חיים צימר: רציתי לציין שהיום "רץ" בטלוויזיה קמפיין של חברת "פלאפון", שעלותו למעלה ממיליון וחצי שקל.

אבשלום וילן: הוא חשוב ומשמעותי.

חיים צימר: הוא "מנצל" את אותם שחקנים לצורך העניין.

חיים צימר: אבל כבר דנו בזה רבות, אני לא רוצה לחזור.

חיים צימר: זה מערכת שלמה שצריכה להתחיל מלמטה.

חיים צימר: את הבעיות אנחנו מכירים.

חיים צימר: זה שילוב של הרבה מאוד גורמים ביחד.

אבשלום וילן: בהחלט.

אבשלום וילן: שמעת פה את דבריו של מר יותם הלפרין על מה שקורה במשחקי הנוער.

אבשלום וילן: אנחנו שומעים את זה פעם אחר פעם בישיבות הוועדה.

חיים צימר: אנחנו מכירים את זה ממשחקי 7 על 7.

אבשלום וילן: תודה לכולכם.